Bukedde Online - Dr. Stella Nyanzi alemedde e Luzira\nAgula emmaali y’omufu mu bukyamu lindirira...\n‘Muntaase puleesa egenda kunzita lwa ttaka’...\nDr. Stella Nyanzi ajeemedde ebiragiro bya kkooti bw’agaanye okulinnya bbaasi y’abasibe emuleeta ku kkooti nga bwe yali alagiddwa.\n“Looya wange yaŋŋaaanye,” bwe yategeezezza abaserikale b’amakomera, nabo ne bamuleka! Nyanzi yali alagiddwa akomezebwewo ku Lwokuna ew’omulamuzi Gladys Kamasanyu ku kkooti ya Buganda Road mu musango gw’okutyoboola Pulezidenti Museveni kyokka omulamuzi bwe yayise fayiro ya Nyanzi taliiwo, omuserikale w’amakomera ASP Fussy Brenda Abaasa n’ategeeza nti Stella Nyanzi yalemeddeyo.\nYannyonnyodde nti bwe yalemedde ku Nyanzi alinnye bbaasi kwe kumutegeeza nti tajja kugirinnya kubanga looya we yamugaanye.\nAbaasa yategeezezza kkooti nti talina nsonga gy’amanyi eyavuddeko Nyanzi obutajja kubanga si mulwadde.\nKyokka looya wa Nyanzi, Isaac Ssemakadde yazze n’ebbaluwa gye yawadde omulamuzi ng’eva ew’omusawo wa Nyanzi ng’eraga nti yawadde Nyanzi amagezi aleme kudda mu kkooti mu musango ogumuvunaanibwa kubanga gumwongera situleesi ate nga yaakavaamu olubuto wiiki bbiri emabega.\nSsemakadde wano w’asinzidde okusaba omulamuzi Kamasanyu ayimirize okuwulira omusango gwa Nyanzi okutuusa ng’afunye obujjanjabi obuweebwa abakyala abavuddemu embuto.\nGye buvuddeko Nyanzi yategeeza kkooti nti yavaamu olubuto mu kkomera e Luzira kyokka abamukuuma ne badda mu kumukuba olwali nti yali yeesiize amazzi g’ennyaanya okutuusa lwe yazirika ne bakakasa nti ddala olubuto luvuddemu era olw’okukungubagira omwana we yasalawo okusalako enviiri.\nWabula looya wa gavumenti Janat Kitimbo ategeezezza omulamuzi Kamasanyu nti kano kakodyo ka Nyanzi ne looya we kulemesa musango kugenda mu maaso.\nOmulamuzi Kamasanyu yagambye nti Nyanzi bwe yali yaakategeezebwa omusango ogumuvunaanibwa yamuwa omukisa asabe okweyimirirwa kyokka n’agaana nga kati mu kiseera kye kimu agamba nti obulamu bwe buli mu matigga mu kkomera e Luzira bukya avaamu olubuto.\nAgambye nti kino kiraga nti bannamateeka be bamuwa amagezi amakyamu ag’obutajja mu kkooti.\nKamasanyu yagambye nti Nyanzi amuwadde omukisa omulala okweyanjula mu kkooti nga January 31, 2019 era bw’anaagaana ye ajja kugenda mu maaso n’omusango.\nNyanzi abadde e Luzira okuva nga November 2018 ku misango gy’okukozesa obubi yintaneeti bwe yaweereza Pulezidenti Museveni obubaka obumuyozaayooza okutuuka ku mazaalibwa kyokka ng’amuvuma ne nnyina omugenzi Esiteri Kokundeka.\nDr. Stella Nyanzi akomezebwawo leero mu kkooti ku gy’okulengezza Pulezidenti


Bukedde Online - Yiga okuziyiza ssennyiga n'omusujja mu mbizzi n'enkoko\nEngeri eyokukola eddagala ly'enkwa mu muddo\nVision Group ereese omusomo gw'abalimi n'a...\nDr. Mugabi agamba nti ebinyonyi ebyasenguka okuva mu mawanga ag’ebweru olw’obutiti byafudde mu bungi ku bbiici ya Lutembe nga kiva ku ssennyiga ate oluvannyuma n’embaata ne zitandika okufa mu disitulikiti y’e Masaka.\nTokkiriza buli omu kumala gayingira mu kiyumba kya nkoko sikulwa akuleetera ssennyiga n’azitta zonna.\nBya HERBERT MUSOKE NE JACINTA BWANIKA\nABAVUBI ku myalo okuli Kachanga ne Lambu ne Bukakata mu Masaka basattira olwa ssennyigga w’ebinyonyi asse embaata n’enkoko zaabwe n’omusujja gw’embizzi ogusse eziwera kyokka abamu ne babirya olw’obutamanya.\nMinisitule y’ebyobulimi, obulunzi n’obuvubi ku ntantikwa ya wiiki ewedde yalangirira nga ssennyiga w’ebinyonyi bw’alumbye Uganda mu naddala ku myalo e Bukakata e Masaka ne Lutembe e Ntebe mu Wakiso ku lubalama lw’ennyanya Nalubaale.\nAte omusujja gw’embizzi gwalangiriddwa e Masaka nga nagwo gw’akatta embizzi ezisoba mu 200, abalunzi ne balabulwa okubeera abeegendereza ku faamu zaabwe n’abantu okwewala okukwatibwa obulwadde buno.\nDr. Kenneth Mugabi avunaanyizibwa ku birwadde ebibalukawo mu minisitule ly’ebyobulimi, obulunzi n’obuvubi agamba nti ssennyiga ono akwata ebinyonyi, ensolo n’abantu.\nKigambibwa nti abavubi e Lutembe basatandika okulaba eminyonyi nga bifa ku ntandikwa y’omwzi guno wabula ab’e Bukakata bagamba nti embaata zaabwe zaatandika okufa mu December.\nGISO Charles Mawanda ne ssentebe wa ggombolola y’e Bukakata Ssaalongo Aloysius Jjuuko balaajanidde Gavumenti okutwala abakugu mu kitundu kino okwekebejja abatuuze kubanga okuva ekiseera ekyo ng’abantu balya embaata ezifudde olw’obutamanya bulwadde buzitta.\n“Wabadde tewannabaawo muntu afa oba kulwala mu ngeri eyo kyokka tulina okutya kubanga abantu balidde enkoko n’embaata ebibadde birabika nga birwadde era kino kiyinza okuba nga nabo kyabaviiriddeko okukwatibwa obulwadde”, Ssentebe Jjuuko bw’agamba.\nEnkoko n’embaata ezisoba mu 20,000 ze zaakafa nga kino kitadde abalunzi baabyo mu kutya naddala olw’okufiirizibwa.\nAvunaanyizibwa ku byekulaakulana y’ekitundu Ritah Nantume alaze olweraliikirivu olw’ebibiina by’abavubuka n’abakyala ebibadde biyimiriddewo ku kulunda enkoko n’ebizzi.\nSsaalongo Robert Sserwanga, omukugu mu by’enkoko okuva mu kkampuni ya Agrarian Systems yagambye nti obulwadde buno businga kutawaanya masekkati ga ggwanga ate nga mulimu abalunda enkoko nga bizinensi abasoba mu bukadde omwenda.\nWabula agamba nti ekizibu ekiriwo kwe kwawula obulwadde buno ku bulwadde bw’enkoko obulala ng’ekiddukano (New Castle) kubanga obubonero bwabwo bufaanagana n’obwassennyiga ono.\nMu kiseera kino eky’omusujja gw’embizzi, olina okukebera embizzi zo buli kiseera.\nObubonero bwa ssennyiga\nEkiddukano lOkukaluubirirwa mu kussa lOmusujja gw’ebbugumu eriyiridde (100.4F)\nOMUSUJJA GW ’EMBIZZI\nOmusujja guno gusinga mu ggombolola y’e Kimaanya - Kyabakuza. Eno embizzi ezisoba mu 100 ze zaakafa.\nMuky. Phiona Kataama, omulunzi w’embizzi agamba nti yaakafiirwa embizzi ezisoba mu 43 kyokka ng’endala ezisoba mu 100 zonna zaakwatiddwa.\n“Mu kiseera kino sikyalina kya kuzza, embizzi zange zonna eziri mu ludda lw’ezizaala zaamaze okukwatibwa omusujja era ngenda kuzisaanyaawo”, Kataama bw’agamba.\nDr. Godfrey Gandugga, omusawo w’ebisolo mu Luweero era ng’akola n’ekitongole kya Luweero Plan for Modernisation of Agriculture Action Team (LUPMAT] agamba nti omulunzi wenna ssinga okizuula nti ffaamu yo erumbiddwa omusujja gw’embizzi, totawaana kujjanjaba kubanga tewali ddagala lijjanjaba bulwadde buno okuggyako okuggyawo ezikyali ennamu.\n“Mu kiseera kino abantu kye balina okukola kwe kufuba okulaba nga batangira obulwadde buno okwongera okusaasaana,” Dr. Gandugga bw’agamba.\nAgamba nti ng’ekirwadde kino nga kyakayingira ffaamu yo, embizzi 2-3 ze zisobola okulabibwa nga ndwadde mu nnaku ebbiri ezisooka wabula oluvannyuma embizzi zo zitandika okulaba obubonero nga:\nOkukolola kabonero akakulaga obulwadde buno. Wadde zitera okukolola naddala nga zirina enjoka, ssinga olaba ng’embizzi yo etandise okukolola, yita omusawo.\n2. Okukaluubirwa okussa, okwasimula n’okuva amazzi mu nnyindo agalinga eminyira.\n3. Omusujja ogw’amaanyi, ezimu zitandika okukankana n’okwokya. Ku ntandikwa, ezimu zitera okusesema ate oluvannyuma zitera okwesiba olubuto.\n4. Obutayagala kulya n’okumenyeka amagulu nga tesobola kuyimirira wabula okwebaka ekiseera kyonna.\n5. Ziyinza okuvaamu amawako naddala ku myezi emito n’okuzaala obwana obufu n’obutayagala kuyonsa.\n6. Ebeera terya bulungi era ebeera emyukiridde naddala enjeru nga n’ennyama ebeera mmyuufu.\nDr. Emma Naluyima, omulunzi w’embizzi e Bwerenga-Ntebe mu Wakiso agamba nti ssinga ozuula nga ffaamu yo erumbiddwa obulwadde buno, wandibadde byonna (enkoko oba embizzi) obitta wabula bw’obeera osobola ku mbizzi zaawule buli emu ebeere yokka.\nWeewale okuyingiza abagenyi mu ffamu yo, ate naawe okukyalira ffaamu endala wabula ssinga kibeera kibaddewo beera n’ebikooti by’owa abagenyi era ssaawo eddagala naddala jiiki mwe balinnya nga tebannayingira ffaamu.\nNaawe bw’oba oliko ffaamu gy’ovaamu toyingira ffaamu yo nga tonnaba kunaaba na jiiki era mukozese okufuuyira okwetooloola ffaamu yo waakiri omulundi gumu buli wiiki.\nGenderera ennyama gy’ogula okulya awaka, wandibadde mu kiseera kino oviira ddala ku nnyama y’embizzi ssinga owulira obulwadde bw’omusujja mu kitundu kyo.\nSsinga embizzi ekwatibwa oba efa omusujja giziike mu kinnya ekiwanvu, ensolo ng’embwa obutagiziikulayo kubanga bwe zigirya zijja kutambuza obulwadde.\nKuuma obuyonjo ng’oyoza ebiriirwamu n’ebinywerwamu ate obyanike ku katandaalo mu kasana okutta obuwuka.\nKakasa nti obunyonyi bw’omu nsiko tebulina we buyita kuyingira kulya ku mmere ya nkoko oba mbizzi zo.\nEbikolebwa mu mabala gâ€™ensolo tebikka bbeeyi\nEngoye ezitalina kubula mu woduloopu yâ€™omukazi


Bukedde Online - Kkooti egattuludde Judith Babirye ne Ssebulime\nOmugagga Ham ne Kirumira banaazizzaako She...\nOMUBAKA Paul Musoke Ssebulime 45, yeegaanyi omwana wa Judith Babirye n’agamba nti ye talina mwana yenna mu Babirye. Ssebulime obutazaala mwana yenna mu Babirye yagiwaddeyo mu kkooti ng’ensonga okuwagira okusaba kwe baawukane.\nMUBAKA Paul Musoke Ssebulime 45, yeegaanyi omwana wa Judith Babirye n'agamba nti ye talina mwana yenna mu Babirye.\nSsebulime obutazaala mwana yenna mu Babirye yagiwaddeyo mu kkooti ng'ensonga okuwagira okusaba kwe baawukane. Okusaba kwa Ssebulime, kkooti yakukkirizza bwetyo n'ebagattulula mu bufumbo.\nSsebulime yawasa Babirye nga July 27, 2018 ku mbaga eyali ku wooteeri ya Las Vegas e Bunga mu Munisipaali y'e Makindye.\nOkubagattulula kuddiridde Ssebulime akiikirira Buikwe North mu palamenti okwekubira enduulu mu kkooti etawulula enkaayana z'amaka e Makindye ng'agamba nti takyalina mukwano na Babirye era tebakyasobola kubeera bombi.\nN'agamba nti tewali na kibagatta kubanga teyamuzaalamu mwana era tebalina byabugagga byonna bye baakola bombi ebyetaagisa okugabana.\nKino kyongedde amaanyi mu biyitihhana nti omwana wa Babirye gwe yazaalira mu Amerika wa musajja mulala.\nYe Ssebulime agamba nti talina mwana yenna mu Babirye era baasembayo okulabagana nga December 22, 2018.\nBaagattuluddwa Omulamuzi Olive Kazaarwe Mukwaya eyategeezezza nti mu kusala omusango, kkooti yeesigamye ku bujulizi bwa Ssebulime bwokka. K\nubanga Ssebulime bwe yatwalayo omusango ne Babirye yamanyisibwa era n'akkiriza ng'afunye ebiwandiiko byonna ebikwata ku mpaaba ya Ssebulime.\nAte Babirye bwe yaweebwa omukisa okuwa oludda lwe yasirika busirisi n'ateewozaako. Mu mpaaba ye, Ssebulime yagambye nti okuba lwe baafumbirigan wa yeegatta ne Babirye mu nsonga z'abafumbo emirundi gibalirwa ku ngalo ate nga Babirye akikola kw'olwo lwokka ye lw'ayagadde.\nBwe baava ku mbaga yaabwe, baasibira mu maka ga Ssebulime agali e Naalya okumpi n'e Namugongo. Babeera bombi okumala emyezi ebiri egyawera mu August 2018.\nBabirye yava awaka okumala emyezi ebiri n'akomawo nga December 1, 2018.\nKyokka awaka yamalawo ennaku ntono n'agenda nga December 22, 2018. Okuva olwo Babirye teyadda wa Ssebulime okutuusa kati. Wabula we yaviira ewa Ssebulime, Babirye yali alabika ng'omulwadde era nga mwennyamivu.\n"Emirembe gyali gimuweddeko kubanga yali alemeddwa okufuna olubuto ate nga kye yali asinga okwagala nga tebannaba na kufumbiriganwa", Ssebulime bwe yategeezezza mu bujulizi bwe mu kkooti.\nN'ebbanga ettono lye baamala bombi, Ssebulime agamba nti nalyo lyali zzibu kubanga Babirye yavanga awaka n'agenda n'aggyako essimu n'amala ennaku nga ssatu nga takomyewo.\nOlumu Ssebulime yasaba Babirye alondeko kimu okubeera sereebu oba omukyala omufumbo.\nKyokka Babirye teyamwanukula, yatambula butambuzi n'agenda. Ng'olumu Babirye aboggolera Ssebulime ng'ali mu bantu.\nYawadde ekyokulabirako lwe baali mu kakiiko k'ebyettaka akakulirwa Omulamuzi Catherine Bamugemereire, "Babirye yamboggololera mu maaso ga balooya bange ng'ensi yonna eraba." Ekirala, Ssebulime agamba: Babirye abadde tanneesiga.\nYatuuka n'okunnekengera nti nnyinza okuganza muwala we era omwana waffe gwe nnamusanga naye.\nYagaanaga muwala we okusula awaka ng'ajja misana akawungeezi n'agenda nga Babirye agamba nti nze Ssebulime nnyinza okumuganza.\n"Emirembe gyanzigwako bukya mpasa Babirye. Yangobako emikwano gye yansanga nagyo ng'atya nti abamu nja kubaganza. Ate ne Babirye yennyini bukya ava waka saddayo kumuwuliza, teyafaayo kumbuulira gy'ali, teyankubira ku ssimu wadde okumpandiikira obubaka ku ssimu oba okuntumira omuntu," bwe yannyonnyodde.\nN'agamba: Oweekitiibwa omulamuzi nsaba otugattulule kubanga okuva December 2018 nze ne Babirye tetuwuliziganya.\nEkyo kinkosezza nnyo ng'omusajja eyakeera n'awasa omukazi okunsanyusa. Tetwegatta naye mu by'omukwano, yangobako mikwano gyange, tampa kitiibwa era nga naye yennyini ebikolwa bye biraga nti obufumbo takyabwetaaga.\n"Tewali nsonga nkulu etusiba kubanga tetulina mwana atugatta. Ebyobugagga buli omu alina bibye, tetulina bye twakola babiri mu bbanga ettono lye twakamala mu bufumbo. Sirina kye njagala ku Babirye okuggyako okuddamu okufuna emirembe gyange naye mmulekere egigye," bwe yategeezezza.\nNg'awa ensala, omulamuzi Olive Kazaarwe Mukwaya yagambye nti olw'okuba Babirye teyayanukula nga bamuyise okwewozaako, kkooti esazeewo okwesigama ku bujulizi bwa Ssebulime bwokka.\nObujulizi kuliko ebifaananyi by'okwanjula ebiggyayo obuwangwa bwe baayambala engoye z'ekinnansi nga Babirye ayanjula Ssebulime eri abazadde be.\nBino bimala okukasa omulamuzi nti kituufu obufumbo bwaliwo. Ekirala looya wa Ssebulime Innocent Ngobi Ndiko eyalaga nti Ssebulime yakosebwa nnyo mu birowoozo olwa Babirye okumumma omukwano, okumusuulawo, obutamuwa kitiibwa, okumunyooma.\nN'agamba nti ebintu bino bwe bibula mu maka tewaba bufumbo. N'agattako nti okukakasa nti babirye munyoomi, yagaana n'okwanukula kkooti ng'emuyise wadde okuwaayo okwewozaako kwe.\nEra tewali mulundi gw'alaga nti yagezaako okutabagana ne bba. Omulamuzi yasazeewo obufumbo busazibwemu era Babirye tajja kusasula mutango gwonna.\nMu bya laavu sijula, mpeereza fi izi z'abaana\nOmusajja yagaana okulabirira abaana ayagala bafumbirwe


Bukedde Online - 'Alina pulaani ku nguudo gwe tujja okulonda'\nMOHAMMED Ssegirinya ayimbuddwa okuva e Nal...\nBy BENJAMIN SSEBAGGALA, EMMANUEL BALUKUSA, TONY KALYANGO\nMinisita w'ebyenguudo Gen. Katumba Wamala ng'atongoza ebyuma ebikola enguudo e Masaka.\nOKWETEGEKERA akalulu ka 2021, Vision Group etwala ne Bukedde ekoze okunoonyereza n'ezuula ebizibu ebiruma abantu bye baagala abeesimbyewo babakolere nga batuuse mu ofiisi. Okunoonyereza kuno kwakolebwa okwetooloola eggwanga.\nNancy Kalembe avuganya ku bwapulezidenti ng'ayita ku Cathedral Avenue mu Mbale.\nOlwaleero tutunuulidde ekizibu ky'enguudo eziri mu mbeera embi, zijjudde ebinnya kyokka ezikoleddwa bagamba nti nfunda ekiviirako ‘jjaamu', okwongeza ebisale byentambula. Ng'oggyeeko ebyobulamu ebiri mu mbeera enzibu, obwavu n'ebyenjigiriza, okunoonyereza kuno kwazudde nti ekizibu ky'enguudo embi kikwata ekifo kyakuna mu bizibu ebiruma Bannayuganda bye baagala babakolereko.\nOkuva mu bitundu bya Buganda, obuvanjuba n'obugwanjuba wamu n'Obukiikakkono bwa Uganda abantu bonna bakaaba enguudo embi ezitalina kolaasi, ebinnya, nfunda ekiviirako obubenje okugwawo olutata ne kiviirako abantu okufiirwa obulamu.\nEBIRI MU LIPOOTI: Ebitundu ebyatunuuliddwa kuliko Buganda, Buvanjuba, Bugwanjuba n'Obukiikakkono. Okunoonyereza kulaga nti enguudo z'omu bitundu bya Buganda ze zisinga okubeeramu ebinnya ate ebitundu ebirala byonna awaali kolaasi kati enguudo zonna za binnya.\nOluguudo oluva e Bulamaji okudda e Nyenga bwe lulabika.\nEbitundu bya Buganda n'obugwanjuba embeera y'obudde ekosezza nnyo enguudo enkuba bw'etonnya zanjaalamu amazzi n'amataba ne gasalako ezimu ate omusana bwe gwaka enfuufu n'etikkuka n'ebuutikira wonna. Ababeera ku mulimu gw'okuddaabiriza enguudo bagamba nti bataataaganyizibwa abantu abazikozesa, nfunda nnyo ekiviirako ebidduka okulippagana ne bigootaanya entambuza y'emirimu. Ebitundu by'obukiikakkono enguudo nnyingi tezirina kkolaasi, ezaalimu koolaasi awomoggose kati zonna binnya.\nBUIKWE BEEKALAKAASIZZA LWA LUGUUDO Olwokubiri lwa wiiki eno abantu b'e Lugazi 2 ne Bulumaji beegattiddwaako abantu abakozesa oluguudo oluva e Njeru okudda e Nyenga ne beekalakaasa nga baziba oluguudo nga bagamba nti luli mu mbeera mbi kyokka tebafuddeeyo kulubakolerako.\nMoses Lukanga Musanje yategeezezza ng'oluguudo luno bwe luli olw'amaanyi luliko amakolero n'ekigo kya Klezia eky'e Nyenga, eddwaaliro lya St. Francis Hospital Nyenga abantu b'ekitundu we bafuna obujjanjabi nga balina kukozesa kkubo lino eritakyayitikamu.\nAbatuuze bategeezezza ng'oluguudo luno bwe luyitako ebyamaguzi lwe lugatta Jinja Road ku Mukono Katosi-Nyenga Road kyokka lulimu ebinnya n'ebiwonko enkuba bw'etonnya ebidduka tebiyita. Aziz Junju yategeezezza nti oluguudo luno abakozi ba gavumenti abakolera ku kitebe e Buikwe lwe bakozesa era lwe lugenda ku mbuga ya Ssaabasajja Kabaka ey'e Nyenga. Samson Musoke ategeezezza nga bwe bagezezzaako okutuukirira abakulembeze baabwe babakolere ku luguudo luno wabula abakulembeze basusse okubalimba nga bwe bagenda okulukola.\nMASAKA October 8, 2020 minisita w'emirimu n'entambula Gen. Katumba Wamala yasinzidde mu Nyendo e Masaka n'atongoza okukola oluguudo lwa Nyendo - Kijjabwemi oluwomoggose era lukosezza nnyo emirimu mu kitundu kya Nyendo. Newankubadde Gen. Katumba yatongozza okukola oluguudo luno, okutuusa olwaleero omulimu tegunnaba kutandika. Bwe yabadde alutongoza yategeezezza nti lugenda kukolebwa ku mutindo gwa nsi yonna.\nYing. Alfred Ogik okuva mu kitongole ky'ebyenguudo ekya UNRA yategeezezza nti oluguudo luno luliko kkiromita 5 nga balugatta ku lw'e Bukakkata oluli mu kukolebwa era omulimu gwakuwemmenta obuwumbi 39. Daniel Kagiri: Nze emmotoka yange gye buvuddeko yafiira mu kkubo eriva mu Nyendo okudda e Masaka mu katundu ka Nakayiba oluvannyuma lw'okugwa mu kinnya.\nAbantu bangi bafiirwa ebidduka byabwe era ssente nnyingi ezoonoonekera mu kukanika naddala aba bodaboda ekikosa enfuna yaabwe. Tetusobola kukomya kwemulugunya newankubadde aba UNRA bajja ne batongoza okukola oluguudo luno okutuusa nga lukoleddwa kubanga tetunnalaba kintu kyonna kigenda mu maaso, embeera enzibu gye tubadde tuyitamu ebbanga lyonna era tukyagiyitamu tusaba abaakwasibwa kontulakiti y'okukola oluguudo luno okwongeramu amaanyi naddala engeri gye twafuuse City.\nMu bitundu ebiri emabbali g'ekibuga amakubo gakyali mu mbeera mbi nnyo era abategekera ekibuga balina okussa essira ku bitundu ebipya ebyegasse ku kibuga okusobozesa abantu okutambuza emirimu gyabwe. Aloysious Sserubiri: Enguudo kukyali kusoomooza kunene naddala mu bitundu bya Nyendo n'ebyo ebyeyunze ku kibuga Masaka.\nOluguudo lwa Nyendo-Masaka kye kizibu ekinene ekisinze okuzza Masaka emabega. Nze nnina bizinensi ku luguudo luno kyokka embeera mwe luli etukosezza nnyo. Abantu kati beeyambisa nnyo oluguudo olunene oludda e Mbarara okuva mu Nyendo okudda mu kibuga Masaka.\nTwebaza ababaka b'ekibuga Masaka okulwanirira okukola oluguudo luno naye tusaba abakwasibwa kontulakiti y'oluguudo banguyeeko kubanga ebbanga ddene lye tubonyebonye era ekiseera kituuse naffe tubeeko kye tuganyulwa mu gavumenti. Tetusobola kukulaakulanya kitundu kyaffe ng'amakubo tegakoleddwaako.\nMBALE: Nancy Kalembe avuganya ku bwapulezidenti bwe yabadde e Mbale, ku Lwokubiri abaayo baamusabye bw'awangula abataase ku nsonga embi. Kalembe yabagambye nti ayagala bonna beekolerere okusinga okubawa. Kalembe baamulinze ku Cathedral Road we baayimirizza emmotoka ye mu kitaba oluvannyuma ne bamuloopera enguudo embi nga Naboa road, Manafa Road, Garage Road nti tezituukana na mutindo gwa City y'e Mbale.\nTemulonda lwa kuggyako Museveni - Gen. Muntu\nEtteeka lya siriimu likyusibwe\nAbatuuze bazimbidde poliisi ekizimbe\nWinnie Nwagi akookoonyezza ab'e Mpererwe ne bamuyiikira ku siteegi\nAbayizi be baasindiikirizza ku yunivasite basibisdde mu bbaala\nChris Evans attunse n'abadigize ku Ssekukkulu: 'Tulage mukazi wo'


Bukedde Online - Coronavirus: Amerika ewadde bannansi baayo bamufunampola buli omu 4,500,000/= bagira bakozesaako\nCoronavirus: Amerika ewadde bannansi baayo bamufunampola buli omu 4,500,000/= bagira bakozesaako\nCoronavirus: Kenyatta asaze omusolo okuyamba...\nAMERIKA ewadde bannansi baayo bamufunampola buli omu ddoola 1,200/-, ze ssente eza Uganda obukadde 4 n’ekitundu bagira bakozesaako mu kiseera kino eky’okuluma obujiji ekya ssennyiga omukambwe.\nDonald Trump ng'ayogera eri abaamawulire\nEkirwadde kyakatta bannansi b’eggwanga eryo abasoba mu 1,000 ne kivaako embeera ey’abantu abasoba mu bukadde 75 obutaseguka mu maka gaabwe nga beewala okukwatibwa.\nSsenyiga ono ayitibwa COVID 19 akyeyongera okusaasaana kyokka oluyiira teruli mu Amerika mwokka wabula n’ensi yonna nga kati atuuse mu mawanga 198 era yaakakwata abantu abakunukkiriza mu mitwalo 50 ate ng’abaakafa kati bayingidde mu 22,000.\nAMERIKA EYISIZZA BBIRIYONI 7,600,000 OKUVUBIRIZA CORONA.\nPalamenti ya Amerika eyisizza ensimbi ez’okudduukirira n’okuyamba abantu mu biseera ebyakazigizigi.\nEnsimbi zino ze zikyasinze okubeera ennyingi mu byafaayo by’eggwanga eryo nga zigenda kuyamba Bannansi ku mitendera egy’enjawulo okuviira ddala ku bamufunampola okutuuka ku makolero ne bizinensi ennene.\nSsente zino ziri bbiriyooni za ddoola 2,000 nga mu za Uganda ze bbiriyooni 7,600,000. Kuliko ez’okuwa bamufunampola abatudde awaka, era buli muntu asula yekka waakufuna ddoola 1,200 mu za Uganda obukadde 4 n’ekitundu ate abafumbo bafune ddoola 2,400( mu za Uganda obukadde 9).\nBuli mwana agenda kuweebwa ddoola 500( ke kakadde 1 n’emitwalo 90 eza Uganda).\nWabula, ssente zino zaakuweeba omuntu afuna omusaala ogutasukka ddoola 75,000 (obukadde 285) omwaka oba abafumbo abayingiza ensimbi ezikka wansi wa ddoola 15,000 (obukadde 570 eza Uganda) omwaka.\nNg’oggyeeko okuyamba ffamire, ensimbi eziyisiddwa Palamenti ya Amerika zigenda kukozeseba mu kuzimba amalwaliro amanene amapya 4, okugassaamu buli ekyetaagisa mu kujjanjaba n’okugula ebikozesebwa mu masaza ga Amerika.\nEnsimbi endala zaakuyamba abaamakolero ne kkampuni omuli ez’ebyentambula nga ez’ennyonnyi eziggaddewo ne ziwummuza n’abakozi.


Bukedde Online - Wabaddewo vvaawompiteewo ng'aba FUFA balondesa abakulembeze b'omupiira\nWABADDEWO vvaawompiteewo ku kisaawe kya MTN Arena e Lugogo ng'abakungu ba FUFA balondesa abakulembeze b'omupiira mu Nakawa gye bigweeredde ng'a bawanguddwa tebamatidde bikuvuddemu.\nEmbiranye ebadde ku kifo kya ssentebe ekibadde kyesimbiddwaako Christopher Lobbo ne Gilberto Baguma.\nEnkalu zibadde ku kuyingira mu kisaawe awabadde okulonda nga waliwo abakulembeze ba kiraabu bbiri okuli Kyambogo United ne Akapiisi Soccer academy abasoose okulemwa okukkaanya ku ani alina okulonda okutuusa Patrick Ntege okuva mu FUFA bw'abiyingidemu ne basalawo abalina okulonda.\nOkulonda kugenze okukomekkerezebwa nga Lobbo awangudde Baguma n'obululu 28 ku 25. Wabula Baguma tamatidde n'agamba nti waliwo abakulembeze ba kirabu emu eya Akapiisi abagaaniddwa okulonda ne bakkiriza abakadde bagamba nti baatunda kiraabu era waakwekubira enduulu mu FUFA ku nsonga eno.\nPeter Kayinda akulira emirimu mu kiraabu ya Akapiisi agambye nti babadde bazze kulonda naye yeewuunyizza okubagaana okulonda ne bakkiriza abantu abaabaguza kiraabu abakulembeddwa omusumba Peter Bakulu okulonda.\nAbalala abalondeddwa ku bukiise bwa Nakawa kuliko; Angello Lonyesi, Ahmed Juma Midi ne Jemima Babirye Katende ate Richard Kavuma n'alondebwa ku bukiise bwa bacoochi.Lobbo asuubiza okukulaakulanya omupiira mu Nakawa.\n▶ Batongozza olukiiko olunaategeka amazaalibwa ga Kabaka\nEyasudde Ntagali abadde n'abasajja 4


Bawambye abadde agenze okuwa obujulizi ku ttaka ne bamutuga: Bamulesezza babbebi 3!\nABAZIGU ababadde mu mmotoka ya buyonjo bawambye ssemaka ng’ava mu kkooti okuwa obujulizi ne bamutuga omulambo gwe ne bagusuula ku kkubo.\nIbrahim Bazanye ow’emyaka 28, omutuuze w’e Mirembe mu ggombolola y’e Kibibi mu Butambala yawambiddwa abazigu abatannategeerekeka ne bamussa mu mmotoka ya buyonjo mwe baamutugidde emisana ttuku omulambo gwe ne bagusuula e Nakirebe ku lw’e Masaka.\nAbaabadde bayitawo be beekanze omulambo gw’omusajja nga guliko ebisago mu bulago ne ku mutwe ne bayita poliisi y’e Nakirebe kyokka ng’abaamusuddewo badduse.\nAbaabadde bazimba okumpi n’ekkubo erigenda ku ssomero lya St. Lawrence Paris Palais be baalabye mmotoka y’ekika kya Primeo enzirugavu ng’esuulawo omulambo guno ne basuulawo amagi emmotoka n’egayitako ng’akalombolombo olwo ne beeyongerayo kyokka tebeetegerezza nnamba puleeti yaayo.\nPoliisi y’e Nakirebe ng’ekulembeddwaamu OC, Timothy Mukose yazze ne yeekebejja omulambo ne basanga nga guliko ebisago ebiraga nti omugenzi baamutugisizza muguwa kyokka ng’akubiddwa n’ennyondo ku mutwe.\nMukose yategeezezza nti batandise okuyigga abantu ababadde n’embiranye n’omugenzi olw’amawulire ge baafunye nti omu yalabudde Bazanye nga yaakatuuka ku kkooti nti abalemeddeko naye bajja kumusaanyaawo.\nABAZIGU BAZZE BAMULINNYA KAGERE KU KKOOTI\nOkusinziira ku baabaddewo nga mmotoka eno ewamba Bazanye baategeezezza nti yazze kumakya nga Bazanye yaakatuuka ku kkooti n’etandika okwetooloola mu Mpigi nga bw’emubaza okutuusa bwe yavudde ku kkooti ne bajja w’abadde alindira takisi n’emusaba okumutwalako e Kampala oluvannyuma ne bamuwamba.\nABOOLUGANDA BALUMIRIZA B’ABADDE AGUGULANA NABO OLW’ETTAKA\nMukulu w’omugenzi, Sowedi Jagenda agamba nti Juma Matovu yabalabudde nga bagenda ku kkooti nti ku bombi waliwo atajja kudda era ne kituukirira Bazanye bwe yattiddwa.\nAyongerako nti omusango ogwabaleese mu kkooti gwa Juma Matovu ne banne okuli Jamir Ssentamu ne Ali Ssemwanga be balumiriza nti beekobaana ne batema Bazanye nga bamusanze ku ttaka lye babadde bakaayanira era nti babadde baakamwegezaamu okumutta emirundi egiwera.\nOMUGENZI BAMUSSE ALEESE BUJULIZI OBUSEMBAYO\nBazanye yabadde aleese obujulizi obusembayo mu musango gw’okumutemula kyokka kkooti n’etetuula.\nOmusawo eyajanjaba Bazanye nga atemuddwa abagambibwa gw’aluiriza nti Matovu ne banne yabadde areeteddwa mu kkooti okuwa obujulizi obusembayo n’omuserikale eyakola ku fayiro eyo olwo omulamuzi awe ensala ye.\nWabula Omulamuzi teyabaddewo olwo Bazanye ne baganda be ne baawukanira ku kkooti buli omu n’adda ewuwe olwo abatemu ne bakozesa akakisa k’okutwalako Bazanye ne bamutemula.\nNNAMWANDU ASIGADDE NE BABBEBI BASATU;\nSainah Namazzi, 28, nnamwandu wa Bazanye abadde yaakazaala abaana basatu omulundi gumu era mu kiseera kino agamba tamanyi gy’agenda kuggya buyambi bw’amabujje gano ag’emyezi ena gyokka.\nNnamwandu asigazza abaana mukaaga kyokka nga bonna bakyali bato era naye n’akikkatiriza nti abasse bba bateekwa okuba nga be babadde bakaayanira ekibanja kyabwe ekiwerako yiika ttaano.


Bukedde Online - Sabiiti amalirizza lipooti Pulezidenti gye yamulagira ku ttemu\nAkulira ebibiina by'obwegassi e Kawempe av...\nMAJ. Gen. Sabiiti Muzeyi akulembedde badayirekita ba poliisi ne basisinkana Pulezidenti okumwanjulira pulaani yaabwe okusaanyaawo abamenyi b’amateeka mu Kampala n’emiriraano.\nMaj. Gen. Sabiiti\nKino bakikoze okutuukiriza ekiragiro Pulezidenti kye yabawa okumalawo bumenyi bw'amateeka mu bwangu. Mu bye bamwanjulidde mulimu ebibinja by'abamenyi b'amateeka n'olukalala lw'abamenyi b'amateeka ab'omutawaana.\nBaamulaze n'ebifo abamenyi b'amateeka mwe basinziira okutegeka ennumba zaabwe wamu n'obufo obw'omutawaana abatemu n'abazigu bwe batera okukozesa mu kuteega abantu be babatuusaako obulabe n'okunyagulula.\nMuzeyi omumyuka w'omuduumizi wa poliisi ye yakulembedde badayirekita okwabadde aduumira ebikwekweto Asuman Mugenyi, akulira ekitongole ekikessi (Crime Intelligence) Col. Sserunjogi Ddamulira, akuliira okunoonyereza ku buzzi bw'emisango Grace Akullo ne boofiisa ba poliisi abalala nga Pulezidenti baamusisinkanye ku Lwokuna e Ntebe.\nKino kiddiridde Sabiiti n'abakulira ebitongole mu poliisi okutuula okumala ennaku bbiri ne bakola lipooti ne balaga ettemu eribaddewo mu ggwanga, ababadde balyenyigiramu n'engeri gye babadde balikolamu n'engeri gye lisobola okumalibwawo.\nPulezidenti Museveni yawadde Sabiiti ennaku bbiri zokka okutema empenda ku ngeri abatemu naddala abeebijambiya abatigomya abantu mu ggwanga gye basobola okumalwawo.\nPulezidenti Museveni we yaviriddeyo okuwa ekiragiro ng'abazigu baakamala okulumba Abazungu e Mengo ne babatemaatema ne babba ne ssente obukadde 26, amasimu mwenda ne kompyuta munaana.\nAbakulira ebitongole mu poliisi baatudde okumala ennaku bbiri nga batunuulira ekivuddeko ettemu n'obulumbaganyi obw'abazigu b'obutayimbwa n'ebijambiya okweyongera n'okuzuula obubinja obubikola gye buzze bumelukawo n'ebitundu mwe bukolera.\nOmumyuka w'omwogezi wa poliisi mu ggwanga, Polly Namaye yagambye nti abakulira ebitongole bya poliisi byonna baatudde bukubirire okusala amagezi ku ngeri y'okulwanyisa ettemu n'obumenyi bw'amateeka bwonna.\nNamaye yagambye nti, ebimu ku bintu ebyatunuuliddwa mu lipooti eyakoleddwa kuliko olukalala lw'obubinja obulumba n'okubba abantu nga bukozesa ebijambiya n'emmundu n'aba bulimu, engeri obubinja buno gyebutegekamu ennumba zaabwo, n'okumanya ebifo eby'omutaawana ebisangibwa mu buli kitundu ebitwalibwa poliisi ez'enjawulo ( Dark Spots) n'ebifo abamenyi b'amateeka gye beekukuma ne gye batuuza enkiiko zaabwe mwe bateeseza okulumba abantu.\nMu Kampala mwokka mulimu obubinja bw'ababbi okuli ab'ebijambiya, ababbisa emmundu, ab'obutayimbwa n'obubinja bw'abatemu abapangisibwa okutta abantu obusukka mu 20.\nKu bubinja buno kuliko, Dog Tulumbe, B13, Kifeesi, Bukolwa Boys, Lukanga, Bukolwa Crew, Bad Boys, Baboon n'obulala bungi.\nObulumbaganyi n'ettemu ebisinze okukolebwa ku bantu mu bbanga ery'emyezi ebiri egiyise nga businze kubeera mu kitundu kya Kampala n'emirirwano.\nJoseph Baguma ne mulamu we Peninah Nsimenta abazigu baabayingirira ne babanyagako obukadde 100.\nCrispus Mugabe ow'e Seeta - Kasangati ng'abazigu b'ebijambiya baamuluma nga October 13, 2019 ne bamubbako ebintu by'omu nnyumba n'emmotoka nnamba UBF 052F. Poliisi yabagoba n'ekwatako Joshua Kanyoro eyalonkoma banne n'omunyago gye baali bagukwese.\nAkulira okunoonyereza ku misango ku poliisi ya CPS, Joshua Tusingwire abazigu baamukuba bwe yali akedde okudduka.\nAbantu abattiddwa kuliko; Deus Mbazira ow'e Najjanankumbi, James Kalumba ow'e Kajjansi eyali abuze omulambo ne baguzuula mu kisenyi, Hussein Mutyaba omuvuzi wa bboodabbooda eyakubwa amasasi e Bulaga ng'agoba abaali babbye aba Mobile Money ne Meddie Kahuma eyattibwa e Ggaba.\nAba Swengere famire bawera kussa bantu nseko ku Theatre La Bonita


Bukedde Online - Kayihura bamukutte ku bya Kaweesi\nGen. Kayihura bamuyingizza ne mu bya Kitatta\nEnsonga endala ezaakwasizza Kayihura\nAMAGYE okukwata Gen. Kale Kayihura kiddiridde obujulizi obukakasa nti olukwe lw’okutta Felix Kaweesi lwakolebwa munda mu poliisi.\nNga Kayihura tannakwatibwa, amagye gaasoose kunyweza basajja be abazze bakwatibwa omu ku omu-bonna awamu bali 14 okuli boofi isa abamaanyi abaali ku lusegere lwa Kayihura.\nKyategeezeddwa nti emmundu yennyini egambibwa okukozesebwa okutemula Kaweesi nayo yazuuliddwa ng’eri mu mikono gy’omu ku boofi isa ba poliisi (amannya galekeddwa).\nAbaakwatiddwa abalala kuliko Herbert Muhangi eyali akulira Flying Squad; eyali akulira ekitongole ekikessi ekya Crime Intelligence Lt. Col. Ndahura Amooti n’eyali abuuliriza ku misango egizzibwa nga bakozesa yintaneti Richard Ndabwoine.\nAmagye gasindise ekibinja mu Algeria okunona eyali omuyambi wa Kayihura, ACP Jonathan Baroza akolera ku kitebe kya Uganda mu Algeria.\nKayihura 62, amagye gaamunonye ku ku ffaamu ye e Lyatonde gy’abadde alemedde bukya awaayo ofi isi y’obuduumizi bwa Poliisi nga March 15, 2018.\nYaleeteddwa ku nnyonnyi y’amagye eyamutuusizza e Kololo we yaggyiddwa mu kwerinda okw’amaanyi n’atwalibwa ku kitebe ky’amagye e Mbuya.\nAmagye okukima Kayihura kyaddiridde omuduumizi wa UPDF Gen. David Muhoozi okumulagira yeeyanjule ku kitebe ky’amagye e Mbuya ku Lwokubiri era n’amusindikira ennyonnyi nnamunkanga okumutambuza. Kyokka ennyonnyi ya UPDF bwe yatuuse e Lyatonde yasanze Kayihura yeeyongeddeyo e Mbarara n’ekomawo nga temulina.\nAbaserikale abeebulunguludde woteeri ya Courtyard International Hotel we baabadde balina okusanga Kayihura ku Lwokubiri, gattako abaserikale abaabadde ku faamu ya Kayihura e Kashaga, gaavuddeko amawulire okusasaana nti Kayihura yabadde akwatiddwa.\nKyokka eggulo, ennyonnyi yakedde kuddayo e Lyantonde era Kayihura n’aleetebwa. Ku Lwokubiri amagye gaalabiddwa ku wooteeri mu Lyantonde Kayihura w’atera okugobera abajaasi abalala nga balawuna Lyantonde.\nKigambibwa nti Kayihura bwe yeekengedde nti ayinza okukwatibwa, yavudde ku ffaamu e Katebe mu ggombolola y’e Kashagama mu Lyantonde okugenda e Mbarara apange ekiddako.\nAmagye tegaamatidde nti agenze e Mbarara kwe kutandika okufuuza Lyantonde era ensonda zaategeezezza nti ekibinja ky’abajaasi omwabadde ab’ekitongole ky’amagye ekikessi ekya Chieftaincy of Military Intelligence (CMI), Internal Security Organisation (ISO) Special Forces Command (SFC) baafuuzizza buli kasenge mu wooteeri eya CourtYard ne Sky Blue okukakasa nti Kayihura talina we yeekukumye era abagenyi n’abakozi abaasangiddwa mu wooteeri ezo baabuuziddwa kajogijogi w’ebibuuzo ku mayitire ga Kayihura.\nKino kikwatagana n’ekiwandiko ekyafulumiziddwa omwogezi wa UPDF Brig. Richard Karemire eyategeezezza nti nnamunkanga y’amagye we yatuukidde e Lyantonde omulundi ogwasoose ku Lwokubiri nga Kayihura ali Mbarara.\nKayihura yaggyibwa ku buduumizi bwa Poliisi nga March 4, 2018 mu nkyukakyuuka, Pulezidenti mwe yalondera Martins Okoth Ochola okuduumira Poliisi ng’amyukibwa Brig. Muzeeyi Sabiiti. Mu nkyukakyuka ezo Museveni era yagoba Lt. Gen. Henry Tumukunde ku bwaminisita ow’obutebenkevu n’amusikiza Gen. Elly Tumwine.\nBrian White bamututte mu kkooti lwa bbanja lya bukadde 500


Ennima ya Clover ey’ebikoola ebina (Marsilea quadrifolia) - Botanix - Ekitabo ekikwata ku bimera\nEnnima ya Clover ey’ebikoola ebina (Marsilea quadrifolia)\nClover Ey’ebikoola ebina (Marsilea quadrifolia) kimera kya mu mazzi era nga ebikoola byayo birabikira ddala nga zi clover. Gwe bw’oba nga olowooza nti ebikoola by’omu mazzi ne zi clover tebirina kyebifananya, ddamu werowooze! Bino byombi binyonyola enkula y’ebibala ebitali byabulijjo mu bulamu bw’okulima naye nga ate birungi nnyo mu kutiimba.\nClover ey’ebikoola erina omulandira omuwanvu, egikirabisa nga obuguwa bw’engatto. Ebikoola ebitengejera ku mazzi bikula okuva ku mulandira. Ebikoola bino byawudwamu emirundi 4 ebifaanana clover ey’ebikoola 4. Bw’ojja omulandira mu mazzi mu biseera by’omusaana ojja kulaba obuntu obutono (obulinga obujjanjaalo). Buno bulimu obutuli – ku kino kwekiva nebagamba nti ekimera kino kikitengejja. Kimerea mu mazzi agateese, agalimu ebiriisa mu zi semazinga zonna okujjako Amaserengeta g’America.\nMu America, ekimera kitwalibwa nga kimererezi. Mu Slovakia ekimera kino kikulira mu bifo 7 ku lubalama lw’omugga Latorica. Mu biseera eby’edda kyalabikira mu bitundu by’omugga Bodrog, Laborec ne Uh.\nMu butundu by’okulukalu waliyo ebika ebikyefaananyirizako, bino bitera kukulira mu mazzi.\nClover e’yebikoola ebina (Marsilea quadrifolia), bwekiba kisimbibwa, tekyetagisa nnyo bintu bingi kubanga kisobola okusimbibwa mu kikebe ky’ebimuli kyonna kasita kiba nga kitekeddwamu amazzi wamu m’ettaka etonotono .Osobola okusimba ekimera kino nga tofunyemu buzibu bwonna mu kikebe ekya centimita 20×20×20, naye ekikebe ekituufu kyandibade n’obugazi bwa lita 60–80 oba okusingawo. Osobola n’okusimbira ekimera kino wabweru w’enju okumala omwaka mulamba (kubanga kigumira omuzira) kubanga kyangu okulima, buli omu asobola okukirima.\nClover eno ejja kukulira bulungi mu kidiba ky’omunnimiro. Teeka ettaka tono okuva mu nnimiro yo mu kidiba olwo oteeke omulandira guno mu ttaaka. Oluvanyuma lw’ekyo, endabirira ntono nnyo eyetagisa kubanga ekibala kino kisobola okwelabirira. Ekimera kino kijja kwefaako ku bungi n’ekika ky’amazzi tebuobola kukikosa. Osobola okusimba ne kubungi bw’amazzi (5–100cm) – emirandira gy’ekimera kino gijja kuka okutuuka ku ntobo y’amazzi gano okutusa nga ebikoola byakyo bitandise okutengejja. Osobola okubazaamu ekimera kino nga osalamu omulandira gw’akyo. Omulandira omutono (nga centimita 10) gumalira ddala okukola akakeeka k’ebikola 4 ku mazzi.\n««« Ekiwandiiko ekyavudewo: Khasi Pine (Pinus kesiya) Ekiwandiiko ekidako: Okusiimba omuddo omupya»»»\nOlusooka 25.7.2011 15:23 | Fulumya mu kyapa | Amazzi n’ebirime eby’omumazzi


Ekyokweyerusa Olususu Okiraba Otya? – ababaka\nHome Topic Ekyokweyerusa Olususu Okiraba Otya?\nEkyokweyerusa Olususu Okiraba Otya?\nHome › Forums › Culture, Edutainment and Pure Fun › Wenyirize / Beauty › Ekyokweyerusa Olususu Okiraba Otya?\nMarch 24, 2009 at 12:26 pm #18921\nAbakyala nabami abamu besiga ebizigo nga snowfire, cleartone, ambi, Drulla nebilala okweyelusa olususu lwabwe. gwe ekintu kino ekyokweyelusa okyogelako ki?\nMarch 24, 2009 at 4:23 pm #22707\nBwewali ngo kyaali ka naddala mu biseera biri ebirungi nga mazzi malungi nga nempewo etukula bulungi nga kizibu okulaba abantu abalabika obubi naddala kuno okulabika obubi okuletebwa emmere gyoolya oba ekitundu wooli .\nEra singa oyongera okwetegereza mu bifananyi bya banyaffe ne bajjajja ffe olaba abakyaala ababalagavu ate nga tebewerebye gazigo oba okweziika mu make up wabeeru , era ndowooza singa tuddayo ku ngeri zaffe ezedda oli nga bwaaba ayagala okulongoosa olususu lwe, natateekwa kulukuusa jik nalulongoosa naddagala Gganda lyajje mu butonde bwensi kuba abeyerusa kyebasooka okwekwaasa\nnti balongoosa lususu oli bwaaba ayagala nnyo okwenyumunguza yewerebe muzigo muganda asigale munyumba okumala nga weeki bbiri nga tafuluma bweeru naye simanyi nsowera gyonozidda .\nekirala alowooza nti obulungi buli kuba nga olina kufuuka mirinda nga tasoose kutuula kulowooza olususu kyelunafuuka nga ekikufudde owa kyenvu olekedaawo okukikozesa, awo wabaawo obuzibu , kulwange ndowooza nti buli omu awomerayo ku langi ye kasita abanga agifuddeko bulungi nagirabirira nga talina kugyookya kuba ate kasita ogiyitirirako kwekuletera ebibala byotoyinza kwejjamu ate nga nekyowali ogenderera tokifunye ngoyiseewo newewali.\nokweyerusa oli bwakukola mubuto ngokumanya talina kunji ku kiki ekinaddirira olwa asepso gwatamanyi nti alimu obutwa ( mercury ), oyinza okumuddiramu, ate nomuyamba nti asobola okwelongoosa olususu lwe nebintu nge bibala byaalya ebitajja kumwookya lususu nakululwaaza kokolo mudda.\nWonna waliwo akabi abeeru abagala okweddugaza nabaddugavu abaagala okweyerusa bonna bafuna ekintu kyekimu kokolo wa lususu kale waliwo okwegendereza awo eri ffe abaddugavu bwokozesa ebibala ofuna omuganyulo ate nga teweretedde nabulwadde.\nnjakuleeta ebintu byoyinza okukozesa kulususu lwo ngo kozesa bibala mu katwezigule yitayo obigezeeko olabe .\nMarch 24, 2009 at 11:01 pm #22715\nWamma Mumbejja kyogereko. edda waaliwo magazine gyebayitanga Drum mu Afrika yafulumya article nga eraga side effects eziri ku kweyerusa nga mulimu ebifanaanyi bya bakyala abamu abalekera\nwo okwesiiga ebizigo ebyo nebafuna amabomboola ku mubiri gwonna\nnga bafaanaana nga emmoondo..iyiihhh bambi nabasasiira nyo era bwemba wa kwagala njagala kaddugala oba mweru wa langi ye…\nMarch 25, 2009 at 8:00 pm #22723\nEkireeta obuzibu kwekweyerusako mu maaso yonna nemyuuka nensingo, ate nga emikono middugavu zigizigi. Ekyo kyebayita okubeera nga waggulu oli Fanta, nga wansi oli coca-cola.\nBwennali omuwala omuto mutiini nga nkyenoonya neyerusa nzenna, okuva ku mutwe okutuusa ku bigere. Nzijukira emboozi bbiri ku mbeera eno. okusooka nga nakatandika, mukulu wange yali amaze ebbanga nga tandaba, olwandako natulika naseka. Nangamba, mbu “Oyeruseko busukuttu bwokka!! Kati face ogira ogireka okwate ebirala.” Ate omulenzi omu eyammanya mu biseera ebyo nga neyerusa, yaddamu nansanga nga wayise emyaaka esatu nagamba, “Omuwala oyo nga akyuuse, yali mweeru nnyo kati wa nkoba bbiri!!!”\nMarch 26, 2009 at 10:22 am #22734\nOwaye ebiwala ebimu bimanyi okwezigulamu nebinyilila bulungi. Era ndowoza nabyo byalaba nga bwebyeyelusamu beyi erinya. Wano ninawo omuvubuka mukwano gwange omu Congo, yesiga ambi ate yakola ne nviri.wabula ku musajja langi tezivamu bulungi.\nMarch 29, 2009 at 2:13 pm #22796\nWaliwo ebizigo ebimu nga Drulla, asooka nakwookyayokya nakufunyafunya olususu naluddugaza lwonna. Bwomala noyubuka wenna, olwo nolyooka oleeta olususu olupya olweeluse. Naye oba omutandika omanya olina leave ya mweezi okuva ku mulimu, oba nga tokola, kubanga olina okumala ebbanga nga oli mu nju. Drulla oyo alabika aleeta ebilwadde lwadde.\nMarch 30, 2009 at 5:32 am #22801\nEkyo drulla kyakola bakiyita kufunyulula kuzza ku bikukujju , kati ate bwomulekayo naddamu nakufunyulula nate okukuzaayo gyeyakujja so nno nakutte omuliro neyeyokya olususu naye afuna olweeru ate oluli permanate.\nMarch 30, 2009 at 9:10 am #22812\nMukulu wange yye agamba nti eyo engeri abakyaala gyebekolako, kubeera kukungaanya omunyiriro ogwe myaaka gyomumaso gwonna nebagwessako mu kiseera ekiriwo, oluvanyuma nebaalika. Ebyokweyerusa kyebiva oluvanyuma bikaddiya olususu, omuntu nalabika nga omukulu okusinga emyaaka gye emituufu.\nMay 26, 2009 at 8:18 pm #23622\nNaye abasajja bbo omukazi eyeyerusa bamwagala bulungi. Buli mukazi eyali yeyerusizzako ekyo akimanyi. Mpozzi nga okweyerusa bbo bakulabanga akabonero komukazi agamba nti anoonya. Era ogenda noolaba nga abakazi bajja nga balinga abali ku mpaka zokweyerusa. Nga kiringa ekigamba nti asinga obweeru nokuganja. Kyokka abakazi ebizibu byaabwe bingi basajja bebabibareteera bambi.


Bukedde Online - ‘Eyasengula abantu e Nakaseke yannyiga ebitundu by’ekyama’\nAyongedde n’ategeeza nti bino Yiga yabimutuusaako oluvannyuma lw’okumuteeka mu mmotoka ye n’amuvuga n’amutwala mu musiri gwa kasooli ng’eno gye yamwambulira engoye ng’ayambibwako ddereeva we n’akwata magalo n’amunyiga ebitundu by’ekyama era n’amulagira obutakuba nduulu kubanga yali ayinza okumutta.\nSsali (ku ddyo) omu ku baatunza omugagga Yiga ettaka ng’ayogera n’abamu ku baabadde mu kakiiko k’ettaka.\nOMWANA ow’emyaka 15 asinzidde mu kakiiko k’ebyettaka akakulemberwa omulamuzi Catherine Bamugemereire n’alumiriza omugagga, Hajji Swaibu Yiga agambibwa okusengula ebyalo 6 e Nakaseke okumutulugunya n’amunyiga ebitundu bye eby’ekyama ng’akozesa magalo.\nSteven Mukumbya 15, ow’e Kabira - Kito mu disitulikiti y’e Nakaseke ategeezezza nti omwaka oguwedde Yiga yajja anoonya abantu abayinza okusimba kasooli mu ffaamu ye esangibwa e Mizimbo e Nakaseke era naye n’asalawo okugenda okukola omulimu guno.\nAgamba nti mu April w’omwaka oguwedde, Yiga ng’ali ne ddereeva we baamutulugunya nga bamulumiriza okubba enkumbi, ejjambiya 15, bookisi 5 ez’eddagala, akasawo k’omuceere ne 800,000/- ezaali mu waleti kyokka ng’ebintu bino yali abibbye.\nMukumbya (ku ddyo) ng’alayira mu maaso g’akakiiko k’eby’ettaka.\nYeeyongera n’amulagira okwasama n’amunyiga magalo ku lulimi.\nMukumbya agambye nti yamutwala ewa ssentebe w’ekyalo kino n’ayita poliisi n’ategeeza nga bw’agenda okunsiba ne maama. we.\nYabakaka okukola endagaano ne maama we, Teddy Najjuma n’asasasula akakadde kamu obutabasiba era baatunda ezimu ku nte zaabwe okufuna ssente ezo.\nEbisago bino ebyamutuusibwako byamukosa nnyo kuba kati afuka musaayi n’ebyokusoma yabivaako bwatyo n’asaba akakiiko kano okumuyamba kalagire Yiga amujjanjabe nga newankubadde yafuna obujjanjabi mu ddwaaliro ly’e Kiwoko.\nOmugagga yanteekako omusango\nMu balala abaawadde obujulizi mwabaddemu n’omusibe Godfrey Sekalongo eyaggyiddwa mu kkomera ly’e Wakyato ng’ono yategeezezza nti ali mu kkomera lino oluvannyuma lwa Yiga okumuteekako omusango gw’okubba ensawo 60 eza kasooli ezibalirirwamu emitwalo 30 ekitali kituufu.\nSekalongo ategeezezza nti nga July 29, omwaka guno ku ssaawa 2:00 ez’ekiro baamukwata ng’avuga pikipiki ye ng’aweeseeko mutuuze munne, Joseph Kasozi nga bayita mu faamu ya Yiga esangibwa e Manywa.\nYagambye nti okumukwata poliisi y’e Kapeeka yamala kukuba masasi mu bbanga ne bagwa wansi, Kasozi ne yeemulula n’adduka wabula ye baamukwata ne bagamba nti yali abbye ensawo za kasooli zino.\nAtegeezezza nti ku Lwokuna nga August 3, yasimbiddwa mu kkooti y’e Kiwoko gye baamusomedde omusango guno n’asindikibwa ku limanda mu kkomera e Wakyato okutuuka nga August 17 omwaka guno.\nNnejjusa okuguza omugagga ettaka\nAbantu abalala abawadde obujulizi kwabaddeko Robert Wamala Ssali ng’ono muzzukulu w’omugenzi Yakobo Lukwago eyali nnannyini yiika 1000 Yiga kwe yasengula ebyalo 6 ng’ono y’agambibwa okutunda erimu ku ttaka lino.\nSsali ategeezezza nti ku ttaka lye erisangibwa e Balatira eryamuweebwa jjajja we Lukwago yali aguzizzaako Yiga yiika 25 era nga yamala kukkiriziganya n’abatuuze abasangibwa ku ttaka lino oluvannyuma lw’okulemwa okwegula kyokka nga Yiga yalina okusooka okubaliyirira.\nBakkiriziganya nti ssinga Yiga agaana okubaliyirira yali agenda kweddiza ettaka lino wabula ssente ze bakkiriziganyaako obukadde 29 yamusasulako obukadde 12 bwokka.\nSsali bwe baamukunyizza yagambye nti yejjusa okuguza Yiga ettaka lino kubanga yeeyisizza bubi era ayagala kulyeddiza waakiri asasule mpola ssente ze yamuwaako.\nDenis Kahubura omuwandiisi mu ofiisi y’ebyettaka e Bukalasa ng’eno Yiga gye yakozesa okwezza ettaka lino naye awadde obujulizi ng’ono akakiiko kamunenyezza olwa ofiisi ye okukola omuvuyo guno.\nEyaliko omulamuzi Kamugisha (akutte ebitabo mu kkooti) ng’akwatiddwa oluvannyuma lw’okutaataaganya emirimu gy’akakiiko.\nEyaliko omulamuzi akwatiddwa\nNg’akakiiko kawummuddemu ku ssaawa ttaano ez’oku makya, eyaliko omulamuzi wa kkooti y’e Nakawa, Gastone Kamugisha yakwatiddwa nga kigambibwa nti agezezzaako okutaataaganya emirimu gy’akakiiko kano atyoboola emirimu gy’akakiiko kano.\nOmulamuzi Bamugemereire yalagidde n’akwatibwa n’atwalibwa ku poliisi y’e Wandegeya gye baamuyimbulidde ku kakalu ka poliisi naye ng’awereddwa okuddamu okukiika mu kakiiko kano wadde okwesembereza ekizimbe kwe katuula.\nSwaibu Yiga yayitiddwa okweyanjula mu kakiiko kano naye teyalabiseeko era looya w’akakiiko kano, Ebert Byenkya n’ategeeza nti bagenda kuddamu okumuyita ng’akakiiko kano kazzeemu okutuula.\nOluvannyuma omulamuzi Catherine Bamugemereire yalangiridde nti akakiiko kawumuddemu okumala ebbanga eritali ggere.\nMu kiseera kino nga kawummudde, kagenda kuba kakola lipoota kw’ebyo ebivuddemu mu bbanga lye baakakolera ery’emyezi esatu.\nAkakiiko kano kaatandika okukola mu May w’omwaka guno.


Bukedde Online - Engeri muka Mugabe gy'abadde acanga abasajja 6: Kuliko minisita ne Gavana wa Bbanka Enkulu\nEngeri muka Mugabe gy'abadde acanga abasajja 6: Kuliko minisita ne Gavana wa Bbanka Enkulu\nAmerika ereese ekyokulwanyisa ekiwugula em...\nNGA waakayita emyaka ebiri gyokka nga Grace afumbiddwa Pulezidenti Robert Mugabe, oluvuuvuumo lwatandika nti omukazi alina omusajja omulala gw’atandise okukukuta naye.\nMakamba ng’afukamidde wansi yeegayirira Mugabe amusonyiwe.\nAba famire ya Mugabe nga bakulemberwa ssenga w’abaana Sabina Mugabe (mwannyina wa Mugabe) bwe beekuba ku Mugabe nga bamutemyako ku bigenda mu maaso, ne balaba ng’alinga gwe bassa mu ccupa, kwe kudda ku “pulaani B”.\nNga wayise emyaka ng’etaano, beesitula ne bagenda mu ba famire y’omukazi nga balowooza nti be banaagamba ku muwala waabwe aleme kulabankana.\nKyababuukako omu ku baganda ba Grace bwe yabakubirawo eggambo nti; “Omusajja bw’aba teyeesobola ate ng’ekibanja tekisalako, mwagala akole atya?” Gye biggweeredde ng’ekibanja kimize mukaaga!\nAbamu baanenya Mugabe okulekawo ab’emyaka gye n’awasa omukazi gw’asinga emyaka 41! Mugabe yawasa Grace mu 1996 ng’omusajja wa myaka 72 ate omukazi ng’alina 31 gyokka.\nBAFULUMIZZA OLUKALALA LW’ABASAJJA 6 B’AZZE ACANGA\nAbantu mu Zimbabwe bawuniikiridde, olukalala bwe lufulumye olw’abasajja mukaaga Grace Ntombizodwa Marufu Mugabe b’abadde acanga; nga kuno kw’abadde agatta ne nnamukadde we Mugabe ow’emyaka 93.\nOlukalala luliko: 1. Peter Pamire – yali musuubuzi mu kibuga Harare\n2. Gideon Gono – yali Gavana wa Bbanka enkulu\n3. James Makamba\n4. Phillip Chiyangwa\n6. Patrick Zhuwao\nKuno bagattako ne be bateebereza okuli Simba Chikore ng’ono yalabwako ku mukolo ogumu ng’agezaako okunywegera Grace.\nAbaali ku mukolo bagamba nti Grace yakola obubonero obujjukiza Simba nti ekifo we bali si kituufu, era Simba kwe kuzzaayo emimwa.\nWabula abamu baasigala balumiriza nti Simba yanywegera Grace mu lujjudde era nga bagattako nti baalaba n’okwetegereza ne beetegereza.\nOmukutu gwa Daily News e Zimbabwe gwategeezezza nti Cain Chademana eyali omukuumi wa Mugabe y’omu ku baalina bwino ku ngeri Grace gy’acanga abasajja wabula bwe yafa mu ngeri erimu ebibuuzo kyatiisa buli muntu eyalina ky’amanyi era buli omu n’asirika okutuusa wiiki ewedde lwe baakakasizza nti Mugabe agenze, n’omukazi takyalina ky’ayinza kubakola; ne batandika okuggyayo bwino.\nBAGANZI BA MUKA MUGABE KULIKO ABADDE MINISITA\nAbadde minisita mu gavumenti ya Mugabe nga y’avunaanyizibwa ku nsonga z’abakozi Patrick Zhuwao, y’omu ku bali ku lukalala.\nNti ono ye musajja asembyeyo mw’abo Grace b’abadde acanga. Ekyewuunyisa omusajja ono alina oluganda ku Mugabe. Zhuwao nga kati yaddukidde South Africa agambibwa okuba nti y’asembyeyo okupepeya ne Grace nti era ono yayingirawo emyaka etaano emabega nga Mugabe olumbe lumugonzezza takyalinamu luyingo era nga ne mu kisenge takyakiika.\nZhuwao kizibwe wa Mugabe. Kigambibwa nti Sabina bwe yali anaatera okufa mu July 2010, yayita mukulu we Mugabe n’amutegeeza nti yeetaaga okwegendereza ennyo abasajja Grace b’acanga era n’amuwa amagezi okutwala omwana asembayo obu- Engeri muka Mugabe gy’abadde acanga abasajja Makamba ng’afukamidde wansi yeegayirira Mugabe amusonyiwe.\nPhillip Chiyangwa Patrick Zhuwao Peter Pamire Gideon Gono to ku musaayi (DNA) kubanga obubonero bwonna bulaga nti omwana oyo Chatunga Bellarmine, wa musuubuzi Pamire.\nTekimanyiddwa oba Mugabe omwana ono yamutwala ku musaayi. Mugabe yatandika okwagalana ne Grace (eyali omuwandiisi mu ofiisi ya Pulezidenti) mu 1987 era mu kiseera ekyo Mugabe yali mufumbo ne mukyala we eyasooka Sally enzaalwa y’e Ghana era mukyala mukulu bwe yafa mu 1992 ne bategeka embaga ey’ekyasa mu 1996.\nGrace olwo naye yali ayawukanye ne bba Stanley Dako Goreraza, eyali omujaasi mu ggye lya Zimbabwe ery’omu bbanga kyokka Mugabe yakozesa obuyinza bwe ng’omuduumizi w’eggye ery’oku ntikko, yasindika omusajja ono e China okukolera ku kitebe kya Zimbabwe olwo ne yeefunza bulungi Grace ne bazaala n’abaana basatu okuli omu atankanibwa.\nOmukutu gwa Bulawayo 24 News ogw’e Zimbabwe gwategeezezza nti wakati mu bufumbo obw’emyaka 21, Grace ayagaliddemu abasajja abawerako nga yatandikira ku Pamire era oyo yafiira mu kabenje akagambibwa nti kaapangibwa basajja ba Mugabe abaali abanyiivu olw’omukazi okujooga Muzeeyi.\nAwo yayingizaawo Gavana Gono nti era ono baatandikira mu ddiiru za ssente ne bimaliriza nga biyingiddemu ne laavu. Ono bwe yategeera nti Mugabe amuguddemu, n’adduka mu ggwanga.\nAwo Grace yayingizaawo Makamba wabula naye ebintu byamutabukako nga Mugabe bamutegeezezza era Makamba mu kusoberwa yasalawo agende yeetondere Mugabe.\nYafukamira mu ddiiro nga ne Grace waali n’ategeeza Mugabe nti ebyogerwa byonna nti alina enkolagana ne Grace bifu bwe ffuffululu.\nMakamba nti yamugobereza Chiyangwa ne Chivayo olwo n’asembyayo Zhuwao abadde akyatambuza ekintu, okutuusa Mugabe lwe baamuwambye ne baawukana.\nEBIRALA MU BUKEDDE W’OLWOMUKAAGA\nMuseveni asiimye bannaddiini okulwanyisa obwavu\n'Ebiragaano by'abafumbo bibeere ng'eby'Abasiisita'


Bukedde Online - Abalimi basomeseddwa okukola ekigimusa okuva mu musulo gw’abantu\nMu nte emu nafunamu ekiraalo ky’endala mukaaga...\nWano ab’ekibiina kya African Science Graduate Organization, we bajjidde n’enkola y’okukozesa omusulo gw’abantu okugimusa ettaka olwo abalimi basobole okufuna mu ffaamu zaabwe n’okwekulaakulanya.\nMesullam Wakobere omu ku badayirekita b’ekitongole agamba nti, omusulo gufumbekeddemu obugagga okuviira ddala mu birungo ebijimusa ettaka okutuuka ku birungo ebirala ebisobola okuvaamu amafuta, ebyuma n’ebirala okusinziira ku tekinologiya gwe mulina. “Mu kiseera kino ffe tutandise n’omusulo okuguggyamu ebijimusa by’amazzi okuyamba abalimi ababadde bafiirizibwa ssente ze bassa mu kulima n’abalala mu kugula ebigimusa by’ebicupuli”, Wakobere bw’agamba.\nBano bagamba nti, baatandika okukuhhaanya omusulo nga mu kiseera kino bali mu disitulikiti 70 nga buli sitoowa esangibwa mu disitulikiti mulimu liita ezisoba mu100. “Omusulo guno tugugula kuva mu bantu nga bano balina okusooka okusomesebwa mu nkola zaffe kuba twagala omusulo omulamu era wano tubawa akuuma ke bassa mu kadomola ka liita emu olwo buli liita ne tugibagulako 32,000/-“, Wakobere bw’agamba.\nYe Hassan Ssembatya agamba nti, baagala okusooka okuweza abantu abasobola okubawa obungi bw’omusulo gwe beetaaga olwo batandike okugussa ku katale wabula nga mu kiseera kino bakyatalaaga eggwanga okusomesa abantu bonna ebirungi n’enkola yaabwe gye bagenda okukola ekigimusa ku musulo. Bano bagamba nti boogerezeganya n’abakulembeze okulaba nga batambulira wamu mu kusomesa abantu n’okulaba nga beegatta ku kibiina beeyongera


Bukedde Online - Biibino ebibuuzo ebikyebuuzibwa abantu ku bulwadde bwa Corona\nEngeri amalwaliro gye geetegeseemu okulwan...\nAbantu abakwatibwa bajjanjabibwa kumala bbanga ki okuwona? Kisinziira engeri obulwadde buno gye bubeera bukukosezzaamu. Waliwo abakosebwa ennyo nga tasobola kussa bulungi, afuna okukoowa, tasobola kulinnya madaala n’ebirala.\nObulwadde buno bwe buba bukukosezza nnyo, n'okuwona kulwawo kuba waliwo be kitwalira emyezi nga ebiri okutereera. Naye abasinga naddala mu ggwanga lyaffe wano tebubakosezza nnyo era bangi bawona.\nMutendera ki kw'asinga okukwatira?\nDr. Bruce Kirenga, eyeebuuzibwako mu kujjanjaba endwadde z'amawuggwe era omu ku basawo abajjanjaba ssennyiga omukambwe e Mulago agamba nti ennaku ezisooka ng'omuntu yaakafuna obulwadde buno mw'asinga okusiigira kubanga obuwuka bubeera bungi mu mubiri gwe.\nOluvannyuma lw'ennaku bbiri ku ssatu, omubiri gutandika okwerwanirira ne gulwanyisa obuwuka buno ekibuleetera okukendeera mu mubiri. Bw'oba waakafuna obubonero bwa ssennyiga ono, kiba kirungi okugenda mu ddwaaliro n'oyawulibwa oleme kusiiga banno.\nCorona bayinza okumukwatira mu bulago nga tannatuuka mu mawuggwe?\nKisoboka, naddala mu nnaku ezisooka ng'omuntu yaakafuna obulwadde buno ekireetera obuwuka okukendeera era y'ensonga lwaki abantu abamu ababufuna tebafuna buzibu ku mawuggwe.\nWabula ekizibu ku Coronavirus, bwe buyingira mu mubiri, busooka ne bwekweka abaserikale abalwanyisa obulwadde nga tebulabika ne butandika okwalula ekibuleetera okulwa mu mubiri.\nAbaana bubayisa butya ?\nAbaana nabo basobola okufuna ssennyiga omukambwe naye tabayisa bubi nnyo ng'abantu abakulu kubanga emibiri gyabwe gisobola okwerwanako ekimala.\nEkirala, obutoffaali Coronavirus kw'akwata tebalina bungi y'ensonga lwaki abaana abato abalina Corona batono.\nKyokka mu kiseera kino, abaana nabo batandise okubayigako ebintu bingi. Nabo bwe bafuna obulwadde bwa ssennyiga omukambwe balwala omusujja, ekifuba, okusaakaala kw'obulago, okukaluubirizibwa okussa n'ebirala.\nAte olw'okuba abaserikale abalwanyisa endwadde mu mibiri gyabwe babeera banafuye, kireetera n'ebitundu by'omubiri ebirala okukosebwa naddala omumiro era nga bino bye bimu ku byakazuulibwa mu baana .\nAbawonye abalekako buvune ki obw'olubeerera?\nBwe tufuna abalwadde ba Corona, bateekebwa mu bibinja okusinziira embeera gy'ojjiddemu.\nWaliwo abatalina bubonero, abalina obubonero naye nga tebali bubi, bano bawona bulungi naye basigaza obuzibu bw'okukuluusanyizibwa mu birowoozo.\nNaye abajja nga bali bubi nnyo, ebiseera ebisinga batera okufuna obukosefu mu mawuggwe kuba gayinza obutawona bulungi n'ebitundu by'omubiri ebirala.\nTrump: Amagye gayiiriddwa ku nguudo okumulemesa okutabula emikolo gya Biden


Bukedde Online - Sseggwanga Musisi yafutiza Abazungu e Kenya\nSseggwanga y’omu ku baatandikawo ttiimu ya Express ng’ali wamu n’omugenzi Jolly Joe Kiwanuka.\nOmugenzi Kezekia Ssegwanga Musisi\nBW’OYOGERA erinnya Kezekia Sseggwanga Musisi, mu bantu abakuze mu myaka, nga bagoberezi ba muzannyo gw’omupiira mu Uganda, tekikwetaagisa kweyongera kumunnyonnyola.\nOkuggyako ng’oyogera ku kiti kye ekirala eky’ebyobufuzi! Mu kuziika omugenzi Sseggwanga, abantu ab’enjawulo bangi abaamwogeddeko nga munnabyamizannyo ate munnabyabufuzi.\nEyaliko Sipiika w’Olukiiko lwa Buganda, Kaddu Sserunkuuma yagambye nti yasisinkana Sseggwanga mu 1969 n’abeera mukwano gwe n’amuyingiza ne mu bukulembeze bw’omupiira n’okugwagala okutuusa kati.\nOmubaka Betty Nambooze Bakireke, yagambye nti ky’ajjukira ku Sseggwanga, abadde ayagaliza era akutte ku bantu bangi n’ajjukiza nti ye amawulire yagatandikira mu lupapula lwa Munno ate Sseggwanga ng’ali mu lupapula lwa Ngabo.\nOmulabirizi Ssebaggala yakulembedde okusabira omugenzi.\nOlumu bakama be baamutuma okubaako by’abuuza Sseggwanga era bwe yatuukayo ne boogera, Sseggwanga n’alaba omuwala omuto omugezi ennyo.\n‘Amangu ago yampeerawo amagezi obutadda mu Munno ne nneegatta ku Ngabo era n’antendeka n’ebyaddirira byonna mmwenyumirizaamu’, Nambooze bwe yategeezezza.\nKezekia Sseggwanga Musisi yazaalibwa mu 1928, nga kitaawe yali omugenzi Misusera Bukulu eyali omusawo omutendeke.\nMu 1937, yatandika okusoma ekibiina ekisooka mu Namiryango Boys era mu bamu ku baali mikwano gye, ye mutabani w’eyali Omulamuzi wa Buganda, Matayo Mugwanya, eyayitibwanga Mulo.\nSseggwanga okumanya nga yayagala omupiira okuva mu buto, yanyumya nti olumu baatolokanga ekiro mu kisulo ne banne okw’omwezi ne bagenda mu kisaawe ne basamba omupiira era kino kya baagobya mu ssomero ne banne abalala bana.\nOluvannyuma lw’okugobwa e Namiryango, kitaawe yamutwala e Namuηηoona ewa Fr. Sparters Ssebbanja gye yasomera okutuuka mu kibiina ekyokuna.\nNg’ali mu maka gano, yatandika okulaba bannabyabufuzi nga bakuηηaana naddala abo abeegattiranga mu kibiina kya Bataka Bbu.\nMu kiseera kino ng’akyali mulenzi muto, yafuna omukisa n’asisinkana abantu abaali bannabyabuzi ab’amaanyi mu Buganda mu kiseera ekyo, ng’omugenzi Ssemakula Mulumba eyajjanga ne yeetaba mu nkiiko z’okutema empenda Uganda okwefuga.\nBuli Lwamukaaga baagendanga mu maka ga Lwanga Kabazzi Miti nga nayo ebeerayo enkuηηaana z’ebyobufuzi era nga nazo zikwata ku byakwefuga olwo atandika okunyumirwa ebyobufuzi ku myaka emito.\nMu 1944, Sseggwanga yeegatta ku ssomero lya Aggrey Memorial eryali litandikiddwaawo abasomesa abeediima mu King’s College Budo olw’Omuzungu okugaana okutimba ekifaananyi kya Kabaka Muteesa II.\nMu 1949, Sseggwanga yava mu Aggrey n’agenda e Kenya ne yeegatta ku ttendekrero lya Nairobi Commercial College gye yakugukira mu Lungereza n’okubala ebitabo.\nMu 1951, omwami eyali akulira essomero lya Aggrey yalivaamu oluvannyuma lw’okukwatibwa Abazungu ne bamuwaηηangusiriza e Mbale bwe yadda n’atandika essomero e Kyebando ku lw’e Gayaza.\nYawa Sseggwanga omulimu gw’okumubalira ebitabo n’okumukubira ebiwandiiko mu tayipu.\nOluvannyuma yafuna omulimu mu gavumenti mu kitongole ky’ebyobusuubuzi.\nMu 1952, Sseggwanga yalekawo omulimu n’agenda e Kenya ne yeegatta ku lutalo lwa Mau-Mau nga Bannakenya balwanirira obwetwaze, era ne bawangula.\nNg’atuuse e Kenya, yatandikawo ekibiina ekigatta abayizi era ekibiina kino kyakolagana n’ekibiina kya Kenya African Union ekyalwanirira obwetwaze bwa Kenya.\nMu 1957, Sseggwanga ng’ali mu kibuga Nairobi, yakunga Bannayuganda abaali mu Kenya ne baaniriza Ssekabaka Muteesa II mu kitiibwa bwe yayitirayo okugenda e Zanzibar okukyalira Sultan waayo, ekyewuunyisa ennyo abantu baayo engeri Abaganda gye baalagamu Kabaka waabwe essanyu.\nEmyaka gya 1960 we gyatandikira, Sseggwanga yali amaze okufuukira ddala munnabyabufuzi era yayingira ekibiina kya UPC ng’ali wamu n’omugenzi Grace Ibingira.\nMu 1964, Sseggwanga ne banne baatandika okukiraba nti Milton Obote yali atandise okuva ku mulamwa ne batandikirawo okumulwanyisa.\nBaatondawo ekiwayi ekiyitibwa UPC-Buganda ekyakulirwanga Ibingira baggyeko Obote kyokka baalemwa okutuukiriza enteekateeka yaabwe era bonna abaagirimu Obote yabakwata n’abaggalira abalala ne badduka mu ggwanga abamu ne battibwa.\nMu 1967, yalondebwa ku bwassentebe bw’ekibiina ekifuga omupiira mu Kampala, y’omu ku baatandikawo CECAFA ekitwala omupiira mu East Afrika ne Central era n’agikulemberako mu 1973.\nY’omu ku baali mu nteekateeka z’okuzzaawo emipiira gy’ebika bya Buganda nga bakulemberwa Omulangira Badru Kakungulu mu 1987.\nKezekia Sseggwanga Musisi\nBiibino ebyengera bya Bebe Cool mu 2015/2016\nAbabadde baferere mu linnya lya Spice Diana balula\nSpice Diana afunye omusajja amuteekamu omusimbi


Pulezidenti Museveni alagidde emmere etandike okugabibwa mu Kampala, Aweze aba LDU okukomya okuyingira mu nnyumba za bantu. – Watchdog Uganda\nPulezidenti Yoweri Kaguta Museveni nga ayogerako eri e Ggwanga ku bikwata ku mbeera nga bweri okuva e kirwadde kya COVID 19 bwe kyalumba ensi\nPULEZIDENTI Yoweri Kaguta Museveni alagidde emmere gye yasuubiza okugabira abantu abatalina kya kulya naddala mu kiseera kino nga emirimu gyayimirizibwa olw’ekirwadde kya COVID 19 etandike okugabibwa.\nMuseveni agamba nti emmere elina okugabibwa abantu bagirye kubanga bali bubi, nagamba nti tajja kulinda babaka mu lukiiko lwe Ggwanga olukulu kusalawo ku nsonga eno kubanga embeera eliwo mu Ggwanga agigerageranyizza ku lutalo olutalinda bantu kwetegeka wabula we lubasanga we batandikira.\nOkwogera bino abadde ayogeraki eri e Ggwanga ku mbeera nga bw’eyimiridde mu Uganda oluvanyuma lwe kirwadde kya Covid 19 okuzinda ensi yonna era emirimu egyenjawulo ne giyimirira.\nAnyonyodde nti abantu bangi emirimu gyabwe gyayimirira okuli abakola mu zi Saloon, abalina obulemu, bannamwandu, bamulekwa nabalala abakola emirimu gya lejja lejja oba mmere ya leero bagambye nti mu kiseera kino tebalina kye balya nga tayinza kulinda.\nAkyukidde ab’ebyokwerinda omuli ne LDU bayogeddeko nti bano balina okukyusa enkola yabwe eye mirimu, naawa eky’okulabirako nti bayingira mu mayumba ga bantu ne bafuukuza munda nagamba nti kino tekiriiyo era agenda kubassaako amaanyi mangi nga ayita mu Lt. Col. Edith Nakalema gwawadde ebiragiro abakoleko nga amateeka bwe galagira.\nAgambye nti omuntu okubeera awaka kitegeeza mu nnnyuma ye munda, ku lubalaza, mu luggya ne Kabuyonjo, nti nga omuntu wabeera mu bifo ebyo teri muntu yenna ayinza kumugambako kubanga aba wuwe.\nOno era aweze abantu abayitibwa ba Crime Preventers okukomya mbagirawo okwetaba mu bikwekweto nagamba nti bwe banaaba babeetaaze bajja kuyitibwa.\nAlabudde abakola mu butale abatayagala kutuukiriza biragiro byeyisa wakati mu kwerinda ekirwadde kya Covid nagamba nti boolekedde okuggalawo obutale buno okutuusa nga kalantiini ewedde.\nAyongedde okusaba abantu okusigala mu maka gaabwe kyagambye nti kino kigenda kuyamba okusobozesa abeby’obulamu okulondoola abalina ekilwadde kino era nasaba ab’ebyokwerinda bulijjo okufaayo okubuuza abantu bano wag ye baba balaga.\nYebazizza abantu ne bitongole by’obwanakyewa ebivuddeyo ne biwaayo emmotoka kapyata okuyambako okulwanyisa ekirwadde kya Covid, nasaba nabalala okuvaayo okuyambako mu ngeri yeemu naye nga bawayo emmotoka ennamu zokka ezikyasobola okwetoloola e Ggwanga lyonna.\nAlabudde abasawo be kinansi abefunyiridde okulimba abantu nti balina eddagala eliwonya obulwadde buno era nga bagenda ne mu maaso ne beelanga ku mikutu gya mawulire, wano naalagira Minisita we bye mpuliziganya Judith Nabakooba emikutu gino okugiggalawo amangu ddala.\nMuseveni yebazizza bannaUganda nga kwotadde ne ba Ssentebe be byalo abavuddeyo okulwanyisa obulwadde buno, nagamba nti kino akimanyi nti bannaUganda bakisobola kuba abamanyi bulungi.\nTags: COVID-19Gen Yoweri Kaguta MuseveniLDU\nCatch me helping these ungrateful Ugandans – singer APass


Bukedde Online - Zuma atuuyana zikala: Ababaka baafunvubidde okumuggyamu obwesige\n‘Bobi teyeewandiisanga kuvuganya ku bwapulezidenti’\nAbooluganda lwa Nabukenya owa Poeple Power bongedde okulumirizza...\nZuma atuuyana zikala: Ababaka baafunvubidde okumuggyamu obwesige\nKayihura ayimirizza abaserikale 3 e Nansana...\nOmuvubi abajaasi gwe baayokerezza emmaali...\nAdded 9th August 2017\nPULEZIDENTI wa South Afrika Jacob Gedleyihlekisa Zuma 75 yatuuyanye nga bwe zikala akawungeezi k’eggulo ng’ababaka ba Palamenti bafunvubidde okumuggyamu obwesige.\nPalamenti okwesimba mu Zuma kiddiridde ababaka naddala ab’oludda oluvuganya okumulumiriza nti taliimu nsa, avumaganya ofiisi y’Obwapulezidenti, talina mpisa, okulya enguzi kumusingira ebirala byonna era takyasaanira kubeera Pulezidenti.\nAbabaka ba Palamenti ey’abantu 490 baatudde ku ssaawa munaana ne batandika okuteesa ku kiteeso ekiggyamu Zuma obwesige nga kyaleeteddwa akulira oludda oluvuganya Mmusi Maimane ow’ekibiina ne kiwagirwa ebibiina ebiri ku ludda oluvuganya omuli abazungu abaafuga South Afrika obumbula.\nWabula ab’ekibiina ekiri mu buyinza ekya ANC abasinga obungi mu Palamenti nga bawera 249 baafunvubidde okuwakanya ekiteeso ne basaba bannaabwe ab’oludda oluvuganya okujjukira South Afrika gy’evudde , baleme kutunuukira Zuma ng’omuntu.\nOkuteesa ku kiteeso kino kwatutte kumpi essaawa bbiri oluvannyuma Sipiika Baleka Mbete n’alangirira okukuba akalulu ak’ekyama okugenda mu maaso era ababaka aboludda oluvaganya baasagambizza nga bwe bakuba akalulu kyokka aba ANC nga bali kitole okulaba nga Zuma asigala mu ntebe okumalako ekisanja kye.\nZuma yaakafugira South Afrika emyaka munaana okuva May 2009. Aboludda oluvuganya baabadde beetaaga ababaka ba ANC 50 okubeegattako olwo Zuma basobole okumusuuza entebe.\nNaye bigenze okuggwa ng’ababaka 198 bagaanyi okumugoba ate 177 ne balonda okumugoba okukkakkana ng’asimattuse.\nMmotoka y’abagole egudde mu mugga\nZuma asindise ababaka e Zimbabwe okutaasa Mugabe\nRogers Mulindwa alumbye ab'oludda oluvuganya\nAbooluganda lwa Nabukenya owa Poeple...\nOMUBAKA wa Kyaddondo East, Robert Kyagulanyi Ssentamu amanyiddwa nga Bobi Wine, asinzidde mu kuziika, Ritah Nabukenya...\nEbipya bizuuse ku nfa ya Nabukenya...\nABAALABYE akabenje akaavuddeko okufa kw’omuwala wa People Power, Ritah Nabukenya bye boogera bikontanye ne lipooti...


Faayo ku Nneewulira y’Abalala — LAYIBULALE EY'OKU MUKUTU GWAFFE ogwa Intaneeti\nw19 Maaki lup. 1-32\nFaayo ku Nneewulira y’Abalala\nOmunaala gw’Omukuumi Alangirira Obwakabaka bwa Yakuwa (Ogw’Okusoma)—2019\nYAKUWA AFAAYO KU BALALA\nYESU AFAAYO KU BALALA\nKOPPA YAKUWA NE YESU\nFaayo ku Balala ng’Obuulira\nEKITUNDU EKY’OKUSOMA 12\n“Buli omu alumirirwe munne.”—1 PEET. 3:8.\nOLUYIMBA 90 Tuzziŋŋanemu Amaanyi\n1. Okusinziira ku 1 Peetero 3:8, lwaki twagala okubeera n’abantu abatufaako era abafaayo ku nneewulira zaffe?\nTWAGALA okubeera n’abantu abatufaako era abafaayo ku nneewulira zaffe. Abantu ng’abo bafuba okwessa mu bigere byaffe, kwe kugamba, bagezaako okutegeera kye tulowooza n’engeri gye twewuliramu. Bategeera obwetaavu bwaffe ne batuyamba, oluusi nga tetunnaba na kubasaba kutuyamba. Tusiima nnyo abantu ‘abatulumirirwa.’*—Soma 1 Peetero 3:8.\n2. Lwaki kiyinza okutwetaagisa okufuba ennyo okusobola okulumirirwa abalala?\n2 Ffenna Abakristaayo twagala okuba nga tulumirirwa abalala oba nga tufaayo ku nneewulira yaabwe. Naye ekyo oluusi kiyinza obutatwanguyira. Lwaki? Ensonga emu eri nti, tetutuukiridde. (Bar. 3:23) Olw’okuba tetutuukiridde emirundi mingi tuba twagala kwefaako ffekka, era kitwetaagisa okufuba ennyo okusobola okufaayo ku balala. Abamu ku ffe tekitwanguyira kulumirirwa balala olw’engeri gye twakuzibwamu, oba olw’embeera ze twayitamu. Ate era enneeyisa y’abantu abatwetoolodde nayo eyinza okukifuula ekizibu gye tuli okulumirirwa abalala. Mu nnaku zino ez’enkomerero, abantu bangi tebafaayo ku nneewulira z’abalala. Mu kifo ky’ekyo, “beeyagala bokka.” (2 Tim. 3:1, 2) Kiki ekiyinza okutuyamba okuvuunuka ebintu ebyo ne tuba nga tufaayo ku balala?\n3. (a) Kiki ekiyinza okutuyamba okuba abantu abafaayo ku balala? (b) Kiki kye tugenda okulaba mu kitundu kino?\n3 Ekimu ku bintu ebiyinza okutuyamba okweyongera okufaayo ku balala kwe kukoppa Yakuwa, n’Omwana we Yesu Kristo. Yakuwa ye Katonda ow’okwagala era assaawo ekyokulabirako ekirungi mu kufaayo ku balala. (1 Yok. 4:8) Yesu yakoppa engeri za Kitaawe. (Yok. 14:9) Bwe yali ku nsi yakiraga nti asaasira abalala, bw’atyo n’atuteerawo ekyokulabirako ekirungi. Mu kitundu kino, tugenda kusooka tulabe engeri Yakuwa ne Yesu gye bafaayo ku nneewulira z’abalala. Oluvannyuma tugenda kulaba engeri gye tuyinza okubakoppamu.\n4. Ebigambo ebiri mu Isaaya 63:7-9 biraga bitya nti Yakuwa afaayo nnyo ku nneewulira z’abaweereza be?\n4 Bayibuli eraga nti Yakuwa afaayo ku nneewulira z’abaweereza be. Ng’ekyokulabirako, lowooza ku ngeri Yakuwa gye yawuliramu ng’Abayisirayiri ab’edda babonaabona. Bayibuli egamba nti: “Mu kubonaabona kwabwe kwonna yalumwanga.” (Soma Isaaya 63:7-9.) Ate era okuyitira mu nnabbi Zekkaliya, Yakuwa yakiraga nti abantu be bwe bayisibwa obubi, naye kimukwatako. Yakuwa yagamba abaweereza be nti: “Buli abakwatako mmwe aba akutte ku mmunye y’eriiso lyange.” (Zek. 2:8) Mazima ddala Yakuwa afaayo nnyo ku bantu be!\nYakuwa yasaasira Abayisirayiri n’abanunula mu buddu e Misiri (Laba akatundu 5)\n5. Waayo ekyokulabirako ekiraga engeri Yakuwa gye yabaako ky’akolawo okuyamba abaweereza be abaali babonaabona.\n5 Yakuwa takoma ku kusaasira busaasizi baweereza be ababonaabona. Abaako ky’akolawo okubayamba. Ng’ekyokulabirako, Abayisirayiri bwe baali babonaabonera mu buddu e Misiri, Yakuwa yamanya obulumi bwe baali bayitamu n’ateekateeka okubaako ky’akolawo okubayamba. Yakuwa yagamba Musa nti: “Mazima ddala ndabye okubonaabona kw’abantu bange . . . , era mpulidde okukaaba kwabwe . . . mmanyi bulungi obulumi bwe balimu. Ŋŋenda kukka mbanunule mu mukono gw’Abamisiri.” (Kuv. 3:7, 8) Olw’okuba Yakuwa yali asaasira abantu be, yabanunula mu buddu. Nga wayise emyaka mingi ng’Abayisirayiri bali mu Nsi Ensuubize, baalumbibwa abalabe baabwe. Yakuwa yakolawo ki? “Yabasaasiranga bwe yawuliranga okusinda kwabwe olw’abo abaabanga bababonyaabonya n’abo abaabanga babakijjanya.” Yakuwa yali alumirirwa abantu be era ekyo kyamuleetera okubayamba. Yatuma abalamuzi okulokola Abayisirayiri mu mukono gw’abalabe baabwe.—Balam. 2:16, 18.\n6. Waayo ekyokulabirako ekiraga engeri Yakuwa gye yafaayo ku nneewulira y’omuweereza we wadde nga teyali nnuŋŋamu.\n6 Yakuwa afaayo ku nneewulira z’abantu be ne bwe kiba nti oluusi bafunye endowooza etali nnuŋŋamu. Lowooza ku Yona. Katonda yatuma Yona okugenda okulangirira obubaka obw’omusango gwe yali asalidde abantu b’omu Nineeve. Abantu b’omu Nineeve bwe beenenya, Yakuwa yasalawo obutabazikiriza. Naye ekyo Yona tekyamusanyusa. “Yasunguwala nnyo” olw’okuba ekyo kye yali alangiridde tekyatuukirira. Naye Yakuwa yali mugumiikiriza gy’ali n’amuyamba okukyusa endowooza ye. (Yon. 3:10–4:11) Oluvannyuma Yona yategeera ekyo Yakuwa kye yamuyigiriza era Yakuwa yamukozesa okuwandiika ebyo ebiri mu kitabo kya Yona tusobole okubiganyulwamu.—Bar. 15:4.*\n7. Engeri Yakuwa gye yakolaganamu n’abantu be etulaga ki?\n7 Engeri Yakuwa gye yakolaganamu n’abantu be eraga nti Yakuwa alumirirwa abaweereza be. Amanyi obulumi n’okubonaabona bye tuyitamu kinnoomu. Yakuwa “amanyi emitima gy’abantu.” (2 Byom. 6:30) Ategeera bulungi ebirowoozo byaffe, enneewulira zaffe, n’obusobozi bwaffe we bukoma. ‘Tayinza kutuleka kukemebwa kusukka ku kye tuyinza okugumira.’ (1 Kol. 10:13) Ekyo nga kituzzaamu nnyo amaanyi!\n8-10. Bintu ki ebiyinza okuba nga byayamba Yesu okuba omuntu afaayo ku balala?\n8 Yesu bwe yali ku nsi, yakiraga nti afaayo nnyo ku balala. Waliwo ebintu bisatu ebiyinza okuba nga byamuleetera okufaayo ku balala. Ekisooka, nga bwe kyayogeddwako waggulu, Yesu yayoleka engeri za Kitaawe. Okufaananako Kitaawe, Yesu ayagala nnyo abantu. Wadde nga Yesu yasanyukira nnyo ebintu byonna Yakuwa bye yatonda okuyitira mu ye, ‘okusingira ddala Yesu yayagala nnyo abaana b’abantu.’ (Nge. 8:31) Okwagala kwaleetera Yesu okufaayo ku nneewulira z’abalala.\n9 Eky’okubiri, okufaananako Yakuwa, Yesu naye yali asobola okumanya ekiri mu mutima gw’omuntu. Yali asobola okumanya ebiruubirirwa by’omuntu n’enneewulira ye. (Mat. 9:4; Yok. 13:10, 11) N’olwekyo Yesu bwe yamanyanga nti abantu balina ennaku ku mutima, yabalumirirwanga era n’ababudaabuda.—Is. 61:1, 2; Luk. 4:17-21.\n10 Eky’okusatu, Yesu yayolekaganako n’ebimu ku bizibu abantu bye boolekagana nabyo. Ng’ekyokulabirako, kirabika amaka Yesu ge yakuliramu gaali maavu. Mu kukolera awamu ne Yusufu, kitaawe eyamukuza, Yesu yayiga okukola emirimu egy’amaanyi. (Mat. 13:55; Mak. 6:3) Kirabika Yusufu yafa nga Yesu tannamalako buweereza bwe obw’oku nsi. N’olwekyo, kirabika Yesu yayitako mu bulumi obw’okufiirwa omuntu we. Ate era Yesu yali amanyi kye kitegeeza okubeera mu maka ng’abamu balina enzikiriza za njawulo. (Yok. 7:5) Embeera ezo awamu n’endala ziyinza okuba nga zaayamba Yesu okutegeera ebizibu abantu bye bayitamu awamu n’enneewulira zaabwe.\nYesu asaasira omusajja omuggavu w’amatu n’amuggya mu kibiina ky’abantu n’amuzza ebbali n’amuwonya (Laba akatundu 11)\n11. Okusingira ddala kiki ekyalaga nti Yesu afaayo nnyo ku bantu? Nnyonnyola. (Laba ekifaananyi ku ddiba.)\n11 Okusingira ddala ebyamagero Yesu bye yakola byalaga nti afaayo nnyo ku balala. Teyakolanga byamagero kutuukiriza butuukiriza luwalo. Yesu ‘yakwatirwanga ekisa’ abo abaabanga babonaabona. (Mat. 20:29-34; Mak. 1:40-42) Ng’ekyokulabirako, lowooza ku nneewulira Yesu gye yalina bwe yaggya omusajja mu kibiina ky’abantu n’amuzza ebbali n’amuggula amatu oba bwe yazuukiza omwana omu yekka owa nnamwandu. (Mak. 7:32-35; Luk. 7:12-15) Yesu yalumirirwa abantu abo era bw’atyo n’abayamba.\n12. Ebyo ebiri mu Yokaana 11:32-35 biraga bitya nti Yesu yalumirirwa Maliza ne Maliyamu?\n12 Yesu yalaga nti yali alumirirwa Maliza ne Maliyamu. Bwe yalaba ennaku gye baalimu olw’okufiirwa mwannyinaabwe Laazaalo, ‘Yesu yakulukusa amaziga.’ (Soma Yokaana 11:32-35.) Ekyamukaabya si kwe kuba nti yali afiiriddwa mukwano gwe ow’okulusegere. Yali akimanyi nti yali agenda kuzuukiza Laazaalo. Yesu yakaaba olw’okuba yategeera ennaku mikwano gye abo gye baalina olw’okufiirwa mwannyinaabwe era yakwatibwako nnyo.\n13. Lwaki kituzzaamu amaanyi okukimanya nti Yesu afaayo ku bantu?\n13 Kituganyula nnyo bwe twekenneenya engeri Yesu gye yafangayo ku balala. Kyo kituufu nti ffe tetutuukiridde nga ye. Naye tumwagala olw’engeri gye yayisangamu abalala. (1 Peet. 1:8) Kituzzaamu amaanyi okukimanya nti kati afuga nga Kabaka w’Obwakabaka bwa Katonda. Mu kiseera ekitali kya wala ajja kuggyawo okubonaabona kwonna. Olw’okuba Yesu yaliko wano ku nsi ng’omuntu, amanyi bulungi embeera abantu gye bayitamu era ajja kusobolera ddala okuggyawo obulumi n’okubonaabona ebivudde mu bufuzi bwa Sitaani. Mazima ddala twesiimye nnyo okuba nti tulina Omufuzi ‘atulumirirwa mu bunafu bwaffe.’—Beb. 2:17, 18; 4:15, 16.\n14. Nga bwe tukubirizibwa mu Abeefeso 5:1, 2, okwekenneenya ekyokulabirako kya Yakuwa ne Yesu kituleetera kukola ki?\n14 Bwe twekenneenya ekyokulabirako Yakuwa ne Yesu kye bassaawo, kituleetera okweyongera okufaayo ku balala. (Soma Abeefeso 5:1, 2.) Kyo kituufu nti ffe tetusobola kumanya kiri mu mitima gy’abantu. Wadde kiri kityo, tusobola okugezaako okutegeera enneewulira zaabwe awamu n’ebyetaago byabwe. (2 Kol. 11:29) Obutafaananako abantu mu nsi abeefaako bokka, ffe tusaanidde okufuba ‘obutafaayo ku byaffe byokka, naye tufeeyo ne ku by’abalala.’—Baf. 2:4.\n(Laba akatundu 15-19)*\n15. Okusingira ddala baani abasaanidde okulumirirwa abalala?\n15 Okusingira ddala abakadde mu kibiina basaanidde okukiraga nti balumirirwa abalala. Bakimanyi nti bavunaanyizibwa eri Yakuwa ku ngeri gye bayisaamu endiga ze. (Beb. 13:17) Abakadde okusobola okuyamba bakkiriza bannaabwe balina okuba nga babalumirirwa. Abakadde bayinza batya okukiraga nti balumirirwa abalala?\n16. Kiki omukadde afaayo ku balala ky’akola, era lwaki ekyo kikulu?\n16 Omukadde afaayo ku balala awaayo ebiseera okubeerako awamu ne bakkiriza banne. Ababuuza ebibuuzo era n’abawuliriza bulungi. Ekyo kikulu nnyo nnaddala singa omu ku bakkiriza banne ayagala okumweyabiza naye ng’azibuwalirwa okufuna ebigambo by’asobola okukozesa okwogera ekimuli ku mutima. (Nge. 20:5) Omukadde bw’awa bakkiriza banne ebiseera, kibaviirako okumwesiga n’okumwagala ennyo.—Bik. 20:37.\n17. Kiki ab’oluganda bangi ne bannyinaffe kye basinga okusiima ku bakadde? Waayo ekyokulabirako.\n17 Ab’oluganda ne bannyinnaffe bangi bagamba nti ekintu kye basinga okusiima ku bakadde mu kibiina kwe kuba nti bafaayo ku balala. Lwaki? Mwannyinaffe ayitibwa Adelaide agamba nti: “Olw’okuba balaga nti batufaako, kikifuula kyangu okwogera nabo. Osobola okukitegeera nti bakulumirirwa olw’engeri gye bakuwulirizaamu ng’oliko ky’obagamba.” Ow’oluganda eyasiima ennyo engeri omukadde omu gye yamuyisaamu agamba nti: “Nnalaba omukadde ng’azze amaziga mu maaso bwe yafumiitiriza ku mbeera yange. Ekyo sirikyerabira obulamu bwange bwonna.”—Bar. 12:15.\n18. Tuyinza tutya okukiraga nti tufaayo ku balala?\n18 Kya lwatu nti abakadde bokka si be balina okufaayo ku balala. Ffenna tusobola okwoleka engeri eyo. Tuyinza kugyoleka tutya? Gezaako okutegeera ebyo ab’awaka ne bakkiriza banno bye bayitamu. Faayo ku batiini abali mu kibiina kyo, abalwadde, bannamukadde, awamu n’abo abafiiriddwako abantu baabwe. Babuuze omanye embeera yaabwe. Wuliriza bulungi nga baliko bye bakubuulira. Ka bakirabe nti otegeera embeera gye bayitamu. Beera mwetegefu okubayamba mu ngeri yonna gy’oba osobodde. Bwe tukola bwe tutyo, tuba twoleka okwagala okwa nnamaddala mu bikolwa.—1 Yok. 3:18.\n19. Lwaki tetusaanidde kuba bakakanyavu nga tugezaako okuyamba abalala?\n19 Tetusaanidde kuba bakakanyavu nga tugezaako okuyamba abalala. Lwaki? Kubanga abantu beeyisa mu ngeri ya njawulo nga boolekagana n’ebizibu. Abamu baba baagala okwogera ku kizibu kyabwe ate abalala baba tebaagala. N’olwekyo wadde nga tuba twagala okubayamba, tusaanidde okwewala okubabuuza ebibuuzo ebiyinza okubakaluubirira okuddamu. (1 Bas. 4:11) Abamu ne bwe baba nga beetegefu okutubuulira ebizibu byabwe, tuyinza okukiraba nti engeri gye tutunuuliramu ebintu ya njawulo ku ngeri gye babitunuuliramu. Naye tusaanidde okukimanya nti bwe batyo bwe beewulira. Twagala okuba abangu okuwuliriza naye tulwengawo okwogera.—Mat. 7:1; Yak. 1:19.\n20. Kiki kye tugenda okulaba mu kitundu ekiddako?\n20 Ng’oggyeeko okufaayo ku balala mu kibiina, twagala okwoleka engeri eyo ne mu buweereza bwaffe. Tuyinza tutya okukiraga nti tufaayo ku balala nga tubuulira? Ensonga eyo tujja kugiraba mu kitundu ekiddako.\nYakuwa yakiraga atya nti afaayo ku balala?\nYesu yakiraga atya nti afaayo ku balala?\nTuyinza tutya okukiraga nti tufaayo ku balala?\nOLUYIMBA 130 Sonyiwanga\nYakuwa ne Yesu bafaayo ku nneewulira z’abalala. Mu kitundu kino tugenda kulaba kye tuyinza okubayigirako. Ate era tugenda kulaba ensonga lwaki tusaanidde okufaayo ku nneewulira z’abalala n’engeri gye tuyinza okukikolamu.\nEBIGAMBO EBINNYONNYOLWA: ‘Okulumirirwa abalala’ kitegeeza okufuba okutegeera enneewulira y’abalala ne tuwulira nga bo. (Bar. 12:15) Mu kitundu kino ebigambo ‘okulumirirwa abalala’ ne ‘okufaayo ku balala’ bitegeeza ekintu kye kimu.\nYakuwa yafaayo ne ku baweereza be abalala abeesigwa abaalina ennaku ku mutima oba abaali baweddemu amaanyi. Lowooza ku ebyo ebyogerwa ku Kaana (1 Sam. 1:10-20), Eriya (1 Bassek. 19:1-18), ne Ebedumereki (Yer. 38:7-13; 39:15-18).\nEBIFAANANYI: Enkuŋŋaana ku Kizimbe ky’Obwakabaka zituwa akakisa okufaayo ku balala. Tulaba (1) omukadde ng’ayogerako n’omubuulizi omuto awamu ne maama we, (2) taata omu ne muwala we nga bayambako mwannyinaffe akaddiye okugenda ku mmotoka, (3) abakadde babiri nga bawuliriza bulungi mwannyinaffe ng’aliko by’abagamba.


Ekkubo Erireeta Essanyu—Okuba Omumativu n’Okuba Omugabi\nBISOME MU Afrikaans Albanian American Sign Language Amharic Armenian Aymara Azerbaijani Azerbaijani (Cyrillic) Baoule Bislama Boulou Bulgarian Cambodian Catalan Cebuano Chichewa Chinese (Simplified) Chinese (Traditional) Chitonga Chitonga (Malawi) Chitumbuka Chiyao Chopi Cibemba Cinyanja Croatian Czech Danish Drehu Dutch Efik English Estonian Ewe Fijian Finnish French Georgian German Greek Greenlandic Gun Haitian Creole Hebrew Hiligaynon Hindi Hiri Motu Hmong (White) Hungarian Ibanag Icelandic Igbo Iloko Indonesian Italian Italian Sign Language Japanese Kannada Kazakh Kikaonde Kiluba Kinyarwanda Kirghiz Kiribati Kirundi Kongo Korean Latvian Lingala Lithuanian Luganda Luswayiri Luswayiri (Congo) Luvale Luwalabu Macedonian Macua Malagasy Malay Malayalam Maltese Mambwe-Lungu Mauritian Creole Mbunda Mongolian Myanmar Ndebele (Zimbabwe) Nepali Norwegian Otetela Pangasinan Papiamento (Aruba) Papiamento (Curaçao) Persian Polish Portuguese Portuguese (Portugal) Punjabi Quebec Sign Language Quechua (Bolivia) Quichua (Chimborazo) Quichua (Imbabura) Romanian Russian Samoan Sango Sena Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Silozi Sinhala Slovak Slovenian Solomon Islands Pidgin Spanish Swedish Tagalog Tamil Tatar Tetun Dili Thai Tigrinya Tok Pisin Tshiluba Tshwa Tsonga Turkish Tuvaluan Twi Ukrainian Urdu Uzbek Vietnamese Wallisian Waray-Waray Welsh Wolaita Xhosa Yoruba Zulu\nEMIRUNDI EMEKA GY’OWULIDDE NG’ABANTU BAGAMBA NTI SSENTE OBA EBY’OBUGAGGA BYE BIREETA ESSANYU? Endowooza eyo ereetedde abantu bangi okumala ebiseera bingi ku mirimu nga bakola nnyo okusobola okufuna ssente ennyingi. Naye ssente n’ebintu bireeta essanyu erya nnamaddala? Obukakafu bulaga ki?\nMagazini eyitibwa Journal of Happiness Studies egamba nti bwe tumala okufuna ebintu bye twetaaga, ssente endala ze tuba nazo zikola kitono nnyo ku kwongera ku ssanyu lye tuba nalyo. Naye obuzibu tebuli ku ssente. Magazini eyitibwa Monitor on Psychology egamba nti: “Okululunkanira [ssente] kye kireetera omuntu obutaba musanyufu.” Ebigambo ebyo bikwatagana n’ebigambo bino ebyawandiikibwa mu Bayibuli emyaka nga nkumi bbiri emabega: ‘Okwagala ssente ye nsibuko y’ebibi ebya buli ngeri era olw’okuzaagala abamu beereetedde obulumi bungi.’ (1 Timoseewo 6:9, 10) Obulumi obwo buzingiramu ki?\nOKWERALIIKIRIRA N’OKUBULWA OTULO OLW’OKWAGALA OKUKUUMA EBY’OBUGAGGA. Bayibuli egamba nti: “Otulo tw’omuntu akolera abalala tumuwoomera, k’abe ng’alya bitono oba bingi, naye ebintu ebingi omugagga by’aba nabyo tebimuganya kwebaka.”—Omubuulizi 5:12.\nOKUGGWAAMU AMAANYI NG’ESSANYU ERYALI LISUUBIRWA TERIFUNIDDWA. Ekyo kiri kityo, kubanga omuntu ayagala ennyo ssente tayinza kuzikkuta. Bayibuli egamba nti: “Omuntu ayagala ennyo ssente tayinza kumatira ssente, n’omuntu ayagala ennyo eby’obugagga tayinza kuba mumativu n’ebyo by’afuna.” (Omubuulizi 5:10) Ate era omuntu ayagala ennyo okugaggawala atuuka n’okulagajjalira ebintu ebisinga obukulu ebireeta essanyu, gamba ng’okubeerako awamu n’ab’omu maka ge awamu ne mikwano gye oba okufunangayo akadde okusinza Katonda.\nOBULUMI N’ENNAKU EBIFUNIBWA NG’EBY’OBUGAGGA BIWEDDEWO OBA NGA TEBIKYALINA MUGASO. Bayibuli egamba nti: “Teweekooya kunoonya bya bugagga. Lekera awo era yoleka amagezi. Bw’obitunuulira, tebibaawo, kubanga byefunira ebiwaawaatiro ng’empungu ne bibuuka.”—Engero 23:4, 5.\nOKUBA ABAMATIVU. Bayibuli egamba nti: “Tetwaleeta kintu kyonna mu nsi era tetulina kye tuyinza kuggyamu. N’olwekyo, bwe tunaabanga n’eby’okulya n’eby’okwambala tunaabanga bamativu n’ebyo.” (1 Timoseewo 6:7, 8) Abantu abamativu tebatera kwemulugunya, era okuba abamativu kibayamba obutakwatirwa balala nsaalwa. Ate era olw’okuba tebeegomba bintu bye batasobola kwetuusaako, ekyo kibayamba obuteeraliikirira kiteetaagisa.\nOKUBA ABAGABI. Bayibuli egamba nti: “Okugaba kulimu essanyu okusinga okuweebwa.” (Ebikolwa 20:35) Abantu abagabi baba basanyufu kubanga baagala okusanyusa abalala, ne bwe kiba nti ekyo kyokka kye basobola okuwa abalala bye biseera ebitonotono oba maanyi gaabwe. Naye bye bafuna olw’okugaba bingi nnyo era tewali ssente zisobola kubigula. Ng’ekyokulabirako, baagalibwa, bassibwamu ekitiibwa, bafuna emikwano egya nnamaddala era nagyo egibagabira ku byagyo.—Lukka 6:38.\nOKUKULEMBEZA ABANTU SO SI EBINTU. Bayibuli egamba nti: “Okulya enva endiirwa awali okwagalana kisinga okulya ennyama y’ente ensava awali okukyawagana.” (Engero 15:17) Makulu ki agali mu lunyiriri olwo? Abantu okubeera nga baagalana kya muwendo nnyo okusinga eby’obugagga. Ate era nga bwe tujja okulaba, okwagala kye kimu ku bintu ebireeta essanyu.\nOmukyala omu ayitibwa Sabina yalaba emiganyulo egiri mu kukolera ku magezi agali mu Bayibuli. Omwami we yamulekawo, era Sabina tekyamubeerera kyangu kweyimirizaawo wamu ne bawala be ababiri. Yakolanga emirimu ebiri era nga buli lunaku azuukuka ssaawa kkumi ez’ekiro. Wadde nga Sabina yalina eby’okukola bingi yasalawo okuyiga Bayibuli. Kiki ekyavaamu?\nEmbeera ye ey’eby’enfuna kyenkana yasigala y’emu. Naye engeri gye yali atunuuliramu ebintu yakyuka nnyo. Ng’ekyokulabirako, yafuna essanyu eriva mu kumanya ebikwata ku Katonda. (Matayo 5:3) Yafuna n’emikwano egya nnamaddala mu bakkiriza banne. Era yafuna essanyu eriva mu kugaba bwe yatandika okubuulirako abalala ku bye yali ayize.\nBayibuli eraga nti ebyo ebiva mu kukolera ku magezi bye biraga obanga malungi. (Matayo 11:19) N’olwekyo, kyeyoleka kaati nti okuba abamativu, okugaba, n’okukulembeza abantu mu kifo ky’ebintu kireeta essanyu!\n‘Okwagala ssente ye nsibuko y’ebibi ebya buli ngeri era olw’okuzaagala abamu beeretedde obulumi bungi.’—1 Timoseewo 6:10.\n“Okwagala ssente” kuleetera omuntu . . .\nOkweraliikirira n’okubulwa otulo\nAbalina essanyu b’ebo . . .\nAbamativu ne bye balina\nAbakulembeza abantu so si ebintu\nEkkubo Erireeta Essanyu—Okuba Omumativu n’Okuba Omugabi


Bukedde Online - Engeri gy’oyambala olugoye olumasamasa n’onyumira omukolo\nAba ManCity tebajulira Bravo\nOwa Leicester City akwatiddwa ku nkoona\nLiverpool etimpudde Maribor ggoolo 7-0 n'awaga\n'Real Madrid egule Harry Kane'\nEngeri gy’oyambala olugoye olumasamasa n’onyumira omukolo\nEbintu 5 ebinaakuyamba okusala amasavu g’olubuto...\nEngeri gy’oyambala engoye z’ebikuubo n’olabika...\nAdded 13th March 2017\nENGOYE ezimasamasa ziruddewo. Zaacaaka nnyo mu myaka gya 1980, era Omugenzi Michael Jackson y’omu ku baazambalanga naddala ng’ali ku siteegi olwo n’alyoka assa abawagizi be ebimyanso, anti ng’ettaala bwe zirukubamu ne lweyongera okumasamasa.\nAnita Fabiola ku mukolo ogumu ku Serena mu kiteeteeyi ekya bbulu ekimasamasa. Ku ddyo, Winnie Nwagi ng’ayambadde sikaati emasamasa ne ‘bra blouse’. Yali ku Space Lounge ku Jinja Road gye buvuddeko.\nEngoye zino zikomyewo ensangi zino. Ziri mu langi zonna era nga zitungibwa mu misono egy’enjawulo. Waliwo ezikolebwa nga ziriko amayinja agamasamasa, mu byuma ne mu pulasitiika.\nZambalwa ku mikolo eminene okuli embaga ennene, obubaga, okucakala n’emikolo emirala.\nGloria Baguma ow’edduuka eritunda ebiteeteeyi bino mu Kampala agamba nti ebiteeteeyi bino ebweru mu kusooka byakolebwa nga byambalwa mu biseera bya nnaku enkulu naddala mu kumalako omwaka.\nAgamba nti bw’oyambala olugoye luno tekikwetaagisa kwewunda nnyo. Okugeza tewali nsonga lwaki oyambalirako omukuufu, obukomo ne kalonda omulala.\nBw’oba waakwambalirako eby’oku matu teekako ebitono ddala kubanga era abakulaba amaaso gajja kubeera ku lugoye lw’oyambadde so si kintu kirala kyonna.\nBuli lw’oteetonaatona nnyo kikuyamba obutayaka nnyo ekiyinza ate okukulabisa obulala. Obulago bw’olugoye luno bulina okubeera nga bwa waggulu nga kino atayagadde kwambaliramu mukuufu obeera osigala onyuma.\nAgulina ng’oyambadde ekiteeteeyi ekirina ekitogi, okunyuma obulungi, olina okugwambalira ku ngulu w’ekiteeteeyi kino. Omukuufu ogusinga okunyumira ku lugoye luno gwegwo ogukoleddwa mu langi ya zaabu oba siriva era nga bino bisinga kugendera ku lugoye oluddugavu.\nAgamba nti akasawo akatono(clutch)nga kamasamasa k’osobola okukwata ng’oyambadde olugoye nga luno. Oba osobola okukwatirako akasawo akatono nga kaddugavu ssinga obeera oyagadde obutayaka nnyo.\nBw’oba olwambadde mu budde bw’empewo, gamba nga mu sizoni eno ng’enkuba etera okutonnya, oyinza okwambalirako akakooti akamasamasa mu langi engendera ku kiteeteeyi ky’oba oyambadde.\nBw’oba oyoza olugoye luno, olina okwegendereza olwensonga nti bw’olwoza ennyo lumanyi okuvaako obumasamasa buno. Bw’oba osobola lwoze n’amazzi agabuguma era tolwambala nnyo okwewala okukaddiwa n’okwonooneka amangu.\nOkusinziira ku mukutu ogwa www.shoe-tease. com, engatto ezambalwa ku biteeteeyi bino za njawulo nnyo ku ngoye endala.\nZino zirina okuba nga tezivuganya na lugoye mu kumasamasa, wabula nga bw’ozambala teziruboola oba okutta ekifaananyi ky’obeera oyagadde okuggyayo.\nEngatto empanvu (boot) n’ezekisaazisaazi zisobola okunyumira ku lugoye luno wabula zino zambale ng’ogenda ku mukolo ogutali gwa maanyi okugeza ng’akabaga k’amazaalibwa oba okwewaamu.\nEngatto ezisinga okunmyumirako ky’ekika kya ‘Pump’eziriko enkondo enzirugavu ezikoleddwa ez’ekika kya ‘Suede’.\nZino ezimu zibeera n’ebikoba ebikuyamba okunywera okwewala okuvaavaamu naddala eri abo abagenda ku mikolo gya ‘red carpet’.\nEngoye zino zirina ebbeeyi ey’enjawulo okusinziira ku kika ky’oyagala, w’obeera oluguze wabula zigula okuva ku 30,000/- n’okudda waggulu.\n‘Obote yabulako katono okuwera ebika by’Abaganda’\nOkulayira kwa Loodi Meeya kwongezeddwaayo\nMeeya Lukwago ayise olukiiko olusooka leero\nCLAUDI Bravo ayolekedde okuvundira ku katebe mu Man City oluvannyuma lw’Omubrazil Ederson, eyaakagulwa mu Benfica...\nOwa Leicester City akwatiddwa ku...\nLeicester, eyawangula Premier mu sizoni ya 2015-16 efuumudde omutendesi Craig Shakespeare olw’okulemwa okulinnyisa...\nLiverpool etimpudde Maribor ggoolo...\nOMUTENDESI wa Liverpool, Jurgen Klopp atenderezza abazannyi be obuteesaasira nga bawuttula Maribor eya Slovenia...\n'Real Madrid egule Harry Kane'...\nEYALIKO Pulezidenti wa Real Madrid, Ramon Calderon awadde abakungu ba ttiimu eno amagezi, okugula Harry Kane okumuggya...\nEngeri gy’osaggula omukwano mu...\nABASAJJA bangi mulemwa okusaggula obuwoomi bw‛akaboozi ate ne mwekwasa ng‛abakazi bwe batabacamudde, so ng‛ensobi...


Bukedde Online - Poliisi yeezoobye ne Besigye ne Lukwago e Kabale: Mmotoka ya Besigye bagyasizza endabirwamu\nAbafumbo batabuse ne baanika obuziina bwabwe\nMaama tonzita ebbinika nagiryamu ekikomando\n'Abeenyigira mu ttemu mwekube mu mutima'\nPoliisi yeezoobye ne Besigye ne Lukwago e Kabale: Mmotoka ya Besigye bagyasizza endabirwamu\nNja kulinnya ensozi nkwate abatemu - Pulezidenti...\nAbabaka muve mu kwefaako mwekka - Ssaabalabirizi...\nAdded 19th April 2016\nPOLIISI yezoobye ne Dr. Kizza Besigye ne Loodi Meeya Erias Lukwago oluvannyuma lw’omusango gwabwe okwongezebwayo okutuuka nga June 6,2016.\nMmotoka ya Besigye gye baayasizza endabirwamu\nKkooti ebadde yaakaabuka nga bakutte n'eridda e Kampala, babadde batuuka e Butobere ne basalwako mmotoka za poliisi ssatu okuli vvaani nnamba UP 4860.\nOluvannyuma ereese ekimmotoka kyayo n'ekulula mmotoka mwebabadde batambulira nga bayisiddwa mu nsozi eziri mu bitundu by’e Kangondo mu kitundu ky’e Rukiga wakati mu nnamutikwa w’enkuba bakira afuddemba.\nBakunguziddwa okuyita e Rwemucucu, tawuni y’e Muhanga ne batuusibwa ku luguudo oluva e Kabale-Mbarara kyokka bwe batuuse e Muhanga mmotoka ya poliis ennawunyi ebadde ebakulembedde yeezoobye n’aba Bodaboda ababadde babagoberera nga bwe bawanika obugalo bubiri mu bbanga. Abamu kigambibwa bakubiddwa ne kibooko.\nWe ziweredde ssaawa 10:00 ez'olweggulo nga batuusiddwa ku poliisi mu kibuga ky’e Ntungamo balindirira ekisaliddwawo abakuumaddembe.\nKu makya, poliisi yasoose kwezooba n’abawagizi ba Dr. Besigye mu kibuga Mbarara nga bano baakanyugidde mmotoka za poliisi bbiri amayinja okukkakkana nga baasiiza endabirwamu wamu n’okulumya omuserikale.\nMu kwanukula poliisi yakutte abantu basatu ng’ebavunana okwenyigira mu buvuyo obwabaddewo e Mbarara mu kiseera Besigye ne banne bwebabadde bayimiriddeko mu kibuga ky’e Mbarara okufuna eky’enkya.\nAbalala ababadde ne Besigye kwabaddeko Ingrid Turinawe, Mubarak Munyagwa ne Imam Makumbi ng’ono y'atwala DP mu Buvanjuba bwa Uganda kyokka bano kyababuuseeko okutuuka mu kkooti ne balindisibwa kyokka oluvannyuma omulamuzi Lafeal Duweni n'akubiriza kkooti ne bategeezebwa nti omusango tegusobola kugenda mu maaso kubanga omulamuzi, Agatonica Mbabazi, owa kkooti enkulu e Kabale era ali mu mitambo gy’omusango guno ogw’okukuma mu bantu omuliro oguvunanibwa, Dr. Besigye, ali mu luwummula bwegutyo ne gwongezebwayo!\nLukwago mu kwogerako ne bannamawulire avumiridde ekikola kya kkooti okubamalira ebiseera ne batuuka okutindigga olw’e Kabale kyokka nga bamanyidde ddala nti omulamuzi taliiwo.\nYe Dr. Besigye yagambye nti “ Ebikolwa bya poliisi biragira ddala nti si nneetegefu kulaba Bannayuganda nga boolesa ebirowoozo byabwe n’obuwagizi bwabwe eri bannabyabufuzi ku ludda oluvuganya gavumenti”.\nDr. Besigye abadde akyaggaliddwa mu kaduukkulu ka poliisi e Ntungamo.\nSsaabalabirizi omuggya amaze okuwandiika ekitabo omuli by'agenda okukola\nKabaka akoze enkyukakyuka ssinziggu e Mmengo\nAbazannyi ba Bulemeezi babayiyeemu kavu\nCol.Dr Kizza Besigye ayogedde ku kuggala Nalufenya\nAkalulu kaawudde Besigye ne Bobi\nGavt. eweze Ttivvi okuweereza ebya Besigye obutereevu\nAbafumbo batabuse ne baanika obuziina...\nMaama tonzita ebbinika nagiryamu...\nEnseenene: Omugano gwa November...\nAKEETALO akali mu Kampala n’emiraano kati ka nsenene. Enseenene kye kimu ku by’okulya ebisinga okuwoomera Bannayuganda...\n'Abeenyigira mu ttemu mwekube mu...\nYagambye nti abeenyigira mu kutta abalala bakimanye nti Katonda ajja kubasasula nga bwe yakola ku Kaine eyatta...\nXhaka yeenyiyiddwa Arsenal: Agenda...\nGRANIT Xhaka, eyaggyiddwaako obwakapiteeni bwa Arsenal olw’okuwemula abawagizi ayolekedde AC Milan eya Yitale....


Baibuli y'Oluganda - ENDAGAANO ENKADDE - Zekkaliya 1\nZekkaliya - Essuula 1\nMu mwezi ogw'omunaana, mu mwaka ogw'okubiri ogwa Daliyo, ekigambo kya Mukama kyajja gy'ali Zekkaliya, omwana wa Berekiya, omwana wa Iddo, nnabbi, nga kyogera nti\n2 Mukama asunguwalidde nnyo bajjajjammwe.\n3 Kyova obagamba nti Bw'ati bw'ayogera Mukama w'eggye nti Mudde gye ndi, bw'ayogera Mukama w'eggye, nange ndidda gye muli, bw'ayogera Mukama.\n4 Muleme okuba nga bajjajjammwe bannabbi ab'edda be baagambiranga waggulu nti Bw'ati bw'ayogera Mukama w'eggye nti Kale muve mu makubo gammwe amabi ne mu bikolwa byammwe ebibi; so tebaawulira so tebampuliriza, bw'ayogera Mukama.\n5 Bajjajjammwe bali ludda wa? ne bannabbi baba balamu emirembe gyonna?\n6 Naye ebigambo byange n'amateeka gange, bye nnalagira abaddu bange, bannabbi, tebyabasanga bajjajjammwe? ne bakyuka ne boogera nti Nga Mukama w'eggye bwe yalowooza okutukola ffe, ng'amakubo gaffe bwe gali n'ebikolwa byaffe nga bwe biri, bw'atyo bwe yatukola.\n7 Olunaku olw'amakumi abiri mu nnya, olw'omwezi ogw'ekkumi n'ogumu, gwe mwezi Sebati, mu mwaka ogw'okubiri ogwa Daliyo, ekigambo kya Mukama kyajja eri Zekkaliya, omwana wa Berekiya, omwana wa Iddo, nnabbi, nga kyogera nti\n8 Natunula ekiro; era, laba, omuntu nga yeebagadde embalaasi ya lukunyu, era ng'ayimiridde wakati w'emiti emikadasi egyali mu kiwonvu; n'ennyuma we embalaasi, eza lukunyu n'eza kikuusikuusi n'enjeru.\n9 Awo ne njogera nti Ai mukama wange, ebyo biki? Malayika eyali ayogera nange n'aŋŋamba nti Naakwolesa ebyo bwe biri.\n10 Omuntu eyali ayimiridde wakati w'emikadasi n'addamu n'ayogera nti Ebyo Mukama by'atumye okutambulatambula ku nsi.\n11 Ne biddamu malayika wa Mukama eyali ayimiridde wakati w'emikadasi ne byogera nti Tutambuddetambudde ku nsi, era laba, ensi yonna eteredde ewummudde.\n12 Malayika wa Mukama n'addamu n'ayogera nti Ai Mukama w'eggye, olituusa wa obutasaasira Yerusaalemi n'ebibuga bya Yuda, bye waakanyiikaalirira emyaka ensanvu?\n13 Mukama n'addamu malayika eyali ayogera nange ebigambo ebirungi, ebigambo eby'essanyu.\n14 Malayika eyali ayogera nange n'aŋŋamba nti Yogerera waggulu ng'ogamba nti Bw'ati bw'ayogera Mukama w'eggye; nkwatiddwa Yerusaalemi ne Sayuuni obuggya, obuggya obungi.\n15 N'obusungu obungi nsunguwalidde amawanga abawummula; kubanga nze nnanyiigako katono, bo ne bongera ku kubonaabona okwo.\n16 Mukama kyava ayogera bw'ati nti Nkomyewo e Yerusaalemi n'ekisa; ennyumba yange erizimbibwa omwo, bw'ayogera Mukama w'eggye, n'omugwa gulireegebwa ku Yerusaalemi.\n17 Yogerera waggulu nate ng'ogamba nti Bw'ati bw'ayogera Mukama w'eggye nti Oliboolyawo ebibuga byange ne byanjaala olw'okulaba ebirungi; oliboolyawo Mukama n'asanyusa Sayuuni, oliboolyawo ne yeeroboza Yerusaalemi.\n18 Ne nnyimusa amaaso gange ne ntunula; era, laba, amayembe ana.\n19 Ne ŋŋamba malayika eyali ayogera nange nti Ago maki? N'anziramu nti Gano ge mayembe agaasaasaanya Yuda ne Isiraeri ne Yerusaalemi.\n20 Mukama n'anjolesa abaweesi bana.\n21 Ne njogera nti Abo bajja kukola ki? N'ayogera nti Gano ge mayembe agaasaasaanya Yuda omuntu n'okuyimusa n'atayimusa mutwe gwe; naye bano bazze okugasaggula, okusuula amayembe g'amawanga agaayimusizanga ejjembe lyabwe ku nsi ya Yuda okugisaasaanya.


Bukedde Online - Gavt erabudde abalina essimu z'ebicupuli\nGavt erabudde abalina essimu z'ebicupuli\nKabaka ateekateeka kulangirira Katikkiro muggya\nPoliisi egguddewo fayiro endala ku by'eyay...\nGAVUMENTI ettukizza entegeka ez’okuggyako amasimu gonna ag’ebicupuli ng’entandikira ku kulemesa ago agaleetebwa okuva ebweru.\nOkusinziira ku kiwandiiko ekyafulumiziddwa ekitongole ekivunaanyizibwa ku by’empuliziganya mu ggwanga ekya Uganda Communications Commission (UCC) okutandika mu mwezi guno ogwa January gwe tulimu amasimu gonna ag’ebicupuli tegajja kukkirizibwa kuyingizibwa mu ggwanga.\nOmanya otya nti essimu njingirire?\nKu ngeri y’okumanyaamu oba essimu yo ntuufu, UCC kigamba nti kola bino;\nEkisooka, genda ku mutimbagano gwa kompyuta ogwahttp://www.ucc.co.ug/details.php?option=imei, ogoberere ekikugambibwa.\nAte mu nkola ey’okuweereza obubaka bw’essimu eya ‘sms’: wandiika ennamba ya IMEI (oba serial nnamba) ebeera munda mu ssimu yo ng’oggyeemu eryanda ogiweereze mu SMS ku 8883 (ku mukutu gwonna kw’oli, era ojja kusalwako ssente ezitasukka 100/-). Ojja kufunirawo obubaka obulaga essimu yo bw’eyimiridde ku IMEI, ekika kyayo, n’abaagikola.\nOkumanya IMEI (seriel nnamba) ey’essimu yo, nyiga *#06#.\nEkitongole kya UCC kisaba abantu bonna abalina essimu okutandikirawo okwekenneenya essimu zaabwe nga bakozesa enkola ezo ebbiri waggulu.\nEssimu 1,000,000 zisaliddwaako e kenya\nKu muliraano e Kenya, essimu 1,280,840 ze zaasaliddwaako nga January 1 omwaka guno olw’okuba ez’ebicupuli era bannannyini zo ne baweebwayo ennaku 90 okuziwandiisa oba si ekyo, ziggyibwe ddala ku mpewo.\nEkigendereddwa mu bino byonna, gavumenti zigamba nti kwe kulwanyisa obumenyi bw’amateeka ng’abantu bakozesa essimu ezitali mpandiise.\nGavt erabudde abalina essimu z’ebicupuli